title: Sukusakko

text: Sukusakko (muinaisruotsin "ättarbot") oli Ruotsin keskiaikaisten maakuntalakien määräämä maksu, jonka surmaajan suku suoritti surmatun suvulle. Sakon suuruus vaihteli sukulaisuusasteen mukaan. Sukusakolla torjuttiin henkirikoksesta muuten seuraavaa verikostoa. Suvun kollektiivivastuun osoituksena ollut sukusakko poistettiin 1335 Maunu Eerikinpojan antamassa Skaran säännössä.


title: Johanna Larsson

text: Johanna Larsson (s. 17. elokuuta 1988 Boden) on ruotsalainen tennispelaaja. Parhaimmillaan hän on ollut kaksinpelin maailmanlistalla sijalla 45 ja nelinpelilistalla sijalla 20. Kaksinpelissä hän on voittanut kaksi ja nelinpelissä 13 WTA-turnausta.


title: Johanna Larsson

text: Larssonin läpimurtokausi oli 2008. Hän voitti kaksi 25 000 dollarin arvoista ITF-turnausta Tukholmassa ja Suttonissa. Ranskan avoimissa hän teki Grand Slam -debyyttinsä, mutta jäi siellä karsintoihin. Wimbledonissa ja US Openissa Larsson jäi myös karsintoihin.


title: Johanna Larsson

text: Larsson aloitti vuoden Australian avoimilla, jossa hän hävisi karsintojen 1. kierroksella. Hän pelasi Ruotsin Fed Cup-joukkueessa Romaniaa vastaan Sofia Arvidssonin, Sandra Roman ja Ellen Allgurinin kanssa. Bogotán WTA-turnauksessa Larsson pääsi pääsarjaan, mutta hävisi avauskierroksella Carla Suárez Navarrolle. Hän pääsi Istanbulin ITF-turnauksen finaaliin, mutta hävisi sen Maret Anille.


title: Johanna Larsson

text: Larsson aloitti vuoden pelaamalla kaksi 25 000 dollarin arvoista turnausta Yhdysvalloissa. Ensimmäisessä turnauksessaan Larsson pääsi finaaliin voittamalla ykköseksi sijoitetun Maret Anin, mutta hävisi finaalin Ajla Tomljanovićille. Lutzissa Larsson pääsi puolivälieriin asti, jossa hänet pudotti jatkosta Mariana Duque Mariño. Yhdennentoista ITF-kaksinpeliturnauksensa Larsson voitti Jerseyssä 22. maaliskuuta, kun hän voitti finaalissa Anna Smithin 6–2, 6–3. Grand Slam -turnauksen pääsarjaan hän pääsi mukaan ensimmäistä kertaa Ranskan avoimissa. Turnauksen 1. kierroksella hän voitti Latvian Anastasija Sevastovan luvuin 6–2, 6–2, mutta hävisi toisella kierroksella Akgul Amanmuradovalle.


title: Johanna Larsson

text: Slovenian avoimessa WTA-tennisturnauksessa Larsson pääsi finaaliin asti, mutta hävisi sen Anna Tšakvetadzelle luvuin 6–1, 6–2. Yhdysvaltain avoimissa Larsson putosi jatkosta ensimmäisellä kierroksella.


title: Feroniakumi

text: Feroniakumi eli oikea Itä-Intian kumi on Intiassa kasvavan ruutakasveihin ("Rutaceae"-heimo) kuuluvan puun ("Feronia elephantum") kuoresta valutettava kumihartsi. Sen ominaisuudet ja käyttö muistuttavat arabikumia, joskin se on sitä vähän pehmeämpää. Feroniakumia käytetään muun muassa vesivärien sidosaineena.


title: Yhteiskunnallinen kuolema

text: Yhteiskunnallinen kuolema () tarkoittaa henkilön oikeuskelpoisuuden menettämistä. Hän ei voi olla tämän jälkeen oikeuksien eikä velvollisuuksien subjektina. Roomalaisen oikeuden mukaan yhteiskunnallinen kuolema on seurauksena vapauden menettämisestä, muinaisen germaanisen oikeuden mukaan lainsuojattomaksi julistamisesta ja kanonisen oikeuden mukaan munkkilupauksen antamisesta.


title: Yhteiskunnallinen kuolema

text: Yhteiskunnallinen kuolema oli Ranskassa vuoteen 1854 eräiden rikosten seuraamus. Rikollinen ei sen jälkeen saanut hallita omaisuuttaan, vaan se jaettiin hänen perillisilleen kuin kuoleman jälkeen. Rikollinen ei myöskään saanut hankkia omaisuutta, solmia sopimuksia eikä esiintyä tuomioistuimessa. Lisäksi häneltä kiellettiin avioliiton solmiminen ja naimisissa olevan rikollisen avioliitto katsottiin puretuksi.


title: Yhteiskunnallinen kuolema

text: Suomen lain mukaan henkilön oikeuskelpoisuus säilyy, vaikka hänelle tuomittaisiin vapausrangaistus. Myös suomalaiset munkkilupauksen tehneet henkilöt ovat oikeuskelpoisia. Aiempi Ruotsin oikeus sisälsi yhteiskunnalliseen kuolemaan vertautuvia säännöksiä, jotka koskivat lainsuojattomia.


title: Velimir Zajec

text: Velimir Zajec (s. 12. helmikuuta 1956) on kroatialainen jalkapallovalmentaja ja entinen keskikenttäpelaaja.


title: Velimir Zajec

text: Zajec aloitti pelaajauransa NK Dinamo Zagrebin joukkueessa 18-vuotiaana nuorukaisena 1974. Hän pelasi Dinamon keskikentällä kymmenen kauden ajan uurastaen yli 200 liigaottelua. Zajec voitti Dinamossa Jugoslavian mestaruuden 1981/82 sekä kaksi cupin mestaruutta. Zajec siirtyi 1984 kreikkalaisjätti Panathinaikosiin, jossa hän pelasi uransa neljä viimeistä kautta. Zajec oli tärkeä osa Panathinaikosin joukkuetta, joka voitti Kreikan tuplamestaruuden kaudella 1983/84. Hän lopetti pelaajauransa Kreikan cupin mestarina kauden 1987/88 jälkeen.


title: Velimir Zajec

text: Maajoukkuetasolla Zajec edusti Jugoslaviaa 36 A-maaottelussa ja toimi maajoukkueen kapteenina. Hän oli mukana Jugoslavian MM-joukkueessa 1982 sekä EM-joukkueessa 1984. Molemmilla kerroilla tie katkesi jo alkulohkoon.Pelaajauransa jälkeen Zajec jatkoi työskentelyä jalkapallon parissa toimien NK Dinamo Zagrebin urheilutoimenjohtajana 1989–1991. Tämän pestinsä jälkeen hän siirtyi Panathinaikosin organisaatioon nuorten akatemian valmentajaksi. Kaudella 1996/97 hän toimi myös Panathinaikosin päävalmentajana. Seuraavana vuonna hän palasi takaisin Dinamo Zagrebiin ja toimi seuran päävalmentajana 1998–1999. Zajecin johdolla seura eteni Mestarien liigassa lohkovaiheeseen. Seura sijoittui lohkossaan toiseksi, mutta ei päässyt jatkoon toisen kierroksen lohkosta. Zajec sai potkut ennen kauden loppua.


title: Velimir Zajec

text: Dinamo-potkujensa jälkeen Zajec toimi 2002–2004 Panathinaikosin urheilutoimenjohtajana, kunnes siirtyi Portsmouthin urheilutoimenjohtajaksi. Joulukuussa 2004 hänestä tuli Pompeyn päävalmentaja Harry Redknappin lähdettyä seurasta. Huhtikuussa 2005 hän siirtyi takaisin urheilutoimenjohtajaksi ranskalaisen Alain Perrin'n noustua päävalmentajaksi. Lopulta hän jätti seuran lokakuussa 2005 henkilökohtaisten syiden vuoksi.


title: Velimir Zajec

text: Toukokuussa 2010 Zajec palasi lähes viiden vuoden tauon jälkeen valmennustehtäviin allekirjoitettuaan kaksivuotisen sopimuksen tuoreen Kroatian mestarin NK Dinamo Zagrebin kanssa. Pesti jäi kuitenkin lyhyeksi Dinamon pudottua elokuussa Mestarien liigan 3. karsintakierroksella moldovalaiselle FC Sheriffille. Zajec sai potkut otteluparin jälkeen.


title: Joe Fagan

text: Joe Fagan (12. maaliskuuta 1921 – 30. kesäkuuta 2001) oli englantilainen jalkapallovalmentaja ja puolustaja. Hänen uransa suurin saavutus oli Liverpool FC:n luotsaaminen Euroopan Cupin mestariksi 1984.


title: Joe Fagan

text: Fagan aloitti pelaajauransa 1938 Manchester Cityn joukkueessa. Toisen maailmansodan puhkeaminen 1939 sotki nuoren pelaajan urasuunnitelmia, mutta hän jatkoi pelaajana edelleen sodan jälkeen ja oli mukana Cityn nousujuhlissa pääsarjaan kaudella 1946/47. Hän siirtyi Citystä Nelsonin joukkueeseen 1951, jossa hän toimi pelaajavalmentajana 1951-54. Faganin johdolla Nelson pelasi hienon kauden 1951/52 voittaen Lancashiren mestaruuden.


title: Joe Fagan

text: Fagan jätti Nelsonin 1954 lopetettuaan pelaajauransa vuosi aiemmin. Hän toimi apuvalmentajana Rochdalessa, kunnes siirtyi Liverpoolin apuvalmentajaksi 1958. Bill Shanklyn tultua Liverpoolin päävalmentajaksi joulukuussa 1959 Fagan jatkoi apuvalmentajana yhdessä Reuben Bennettin ja Bob Paisleyn kanssa. Fagan jatkoi tehtävässään myös 1974, kun Paisleystä tuli Liverpoolin päävalmentaja.


title: Joe Fagan

text: Lopulta Faganin aika koitti 1983, kun Paisley jätti tehtävänsä Liverpoolin päävalmentajana. Debyyttikaudellaan päävalmentajana Fagan johdatti seuran Euroopan Cupin mestariksi kaatamalla finaalissa AS Roman rangaistuspotkukilpailukilpailun jälkeen. Kotimaan kentillä Fagan johdatti Poolin liigamestariksi 1983–84 sekä liigacupin voittoon. Faganin johdolla Liverpool eteni Euroopan Cupin finaaliin myös kaudella 1984–85. Ottelua edelsi surullinen Heysel-stadionin tragedia, jossa kuoli 39 ihmistä. Fagan oli ilmoittanut ennen ottelua jättänsä Liverpoolin kauden jälkeen.


title: Joe Fagan

text: Urheiluautoharrastajana tunnettu Fagan kuoli 30. kesäkuuta 2001 Liverpoolissa 80-vuotiaana.


title: John Gadret

text: John Gadret (s. 22. huhtilkuuta 1979 Épernay, Ranska) on ranskalainen maantiepyöräilijä, joka edustaa UCI World Tour -tasolla kilpailevaa Team Movistar -tallia. Hän kilpailee myös cyclocrossissa.


title: John Gadret

text: Gadret sijoittui 23-vuotiaiden MM-kilpailuissa viidenneksi 1999. Cyclocrossin maailmancupissa hän oli yhdeksäs 2002 sekä kymmenes 2003 ja 2004. Ranskan-mestaruuden hän on voittanut 2004 ja 2006. MM-kilpailuissa hän on ollut kahdestoista 2005, kahdeksas 2007 ja yhdeksäs 2008.


title: John Gadret

text: Gadret aloitti ammattilaisuransa Chocolade Jacques -joukkueessa 2004 ja edusti seuraavan vuoden Jartazi Granville Team -tallia. Vuosina 2006–2013 hän kilpaili Ag2r-joukkueessa ja vuodesta 2014 Team Movistarissa.


title: John Gadret

text: Gadret voitti 1.HC-kategoriaan (eli UCI ProTourin jälkeen toiseksi arvostetuimpaan) kuuluvan yhden päivän kilpailun GP Kanton Aargau Gippingen 2007. Hän voitti samana vuonna myös Tour de L'Ain -ajon kokonaiskilpailun ja kolmannen etapin. Seuraavana vuonna hän voitti samassa kilpailussa neljännen etapin ja sijoittui Espanjan ympäriajon kokonaiskilpailussa 18:nneksi. Italian ympäriajossa 2010 hän oli kolmas 16. etapilla, ylämäkiaika-ajossa ja sijoittui kokonaiskilpailussa 13:nneksi. Saman vuoden Ranskan ympäriajossa hän oli 18:s. Vuoden 2011 Italian ympäriajossa hän sijoittui alun perin neljänneksi, mutta nousi kolmanneksi Alberto Contadorin tultua hylätyksi. Gadret voitti kilpailun 11. etapin sekä sijoittui 13. etapilla toiseksi ja 19. etapilla kolmanneksi. Italian ympäriajossa 2012 hän oli yhdestoista ja Ranskan ympäriajossa 2014 yhdeksästoista.


title: Tony Barton

text: Tony Barton (8. huhtikuuta 1937 – 20. elokuuta 1993) oli englantilainen jalkapallovalmentaja ja pelaaja. Hänen uransa suurin saavutus oli Aston Villan johdattaminen Euroopan Cupin mestariksi 1982.


title: Tony Barton

text: Barton aloitti pelaajauransa jo koulupoikana edustaen Englannin nuorten maajoukkueita kuudessa ottelussa. Seuratasolla hän aloitti uransa Fulhamissa, jossa hän debytoi edustusmiehistössä toukokuussa 1954. Hän edusti lontoolaisseuraa viiden kauden ajan kunnes siirtyi Nottingham Forestiin 1959. Pesti Forestissa ei ollut järin menestyksekäs ja Barton pelasi kahden kauden aikana vain 22 ottelua. Joulukuussa 1961 Barton siirtyi Portsmouthiin, jossa hän pelasi kuuden kauden aikana 130 ottelua.


title: Tony Barton

text: Lopetettuaan pelaajauransa Barton toimi valmentajana Portsmouthin organisaatiossa. Hän siirtyi 1980 Aston Villaan Ron Saundersin apuvalmentajaksi ja kaksikko luotsasi seuran Englannin liigamestariksi 1981 ensikertaa 71 vuoteen. Helmikuussa 1982 Saunders erosi tehtävistään ja Barton nousi päävalmentajaksi. Bartonin johdolla Villa voitti sensaatiomaisesti Euroopan Cupin mestaruuden kaatamalla finaalissa FC Bayern Münchenin 1–0. Barton johdatti Villan voittoon myös UEFA Super Cupissa. Liigassa Villa jäi kuitenkin kuudenneksi ja kymmenenneksi, mikä johti lopulta Bartonin potkuihin toukokuussa 1984.


title: Tony Barton

text: Kesällä 1984 Barton jatkoi uraansa Northampton Townin päävalmentajana, mutta joutui jättämään tehtävänsä huhtikuussa 1984 sydänkohtauksen vuoksi. Hän palasi kuitenkin valmennustehtäviin vielä saman vuoden syyskuussa Southamptonin apuvalmentajana. Barton jatkoi Sotonissa toukokuuhun 1988. Tämän jälkeen hän toimi vielä Portsmouthin apulaisvalmentajana ja päävalmentajana helmikuussa 1991.


title: Tony Barton

text: Barton kuoli 20. elokuuta 1993 sydänkohtaukseen 56-vuotiaana.


title: Verkkolehti

text: Verkkolehti on lehtijulkaisu, joka välitetään internetin kautta luettavaksi. Se on luonteeltaan hyvin saman tyyppinen kuin tavallinen aikakaus- tai sanomalehti. Lehden sisältö voi olla painetun lehden sisällön kaltainen tai täsmälleen samanlainen. Lehti saattaa kuitenkin poiketa täysin alkuperäisestä painetusta versiosta. Nykyisin on yleistä, että lehdellä on jonkin sortin verkkolehti, joka on tavallisesti maksuton. Verkkosanomalehti sisältää yleensä tuorempaa tietoa kuin painettu sanomalehti. Tietoa myös päivitetään yleensä säännöllisen aikavälein. Verkkolehti voi sisältää linkkejä, videoita ja animaatioita, joten se on sisältömuodoiltaan laajempi kuin painettu. Verkkolehti voi sisältää myös lukijamäärän, keskustelupalstan ja äänestämisen, joka painetussa olisi erittäin vaikeaa, ellei mahdotonta toteuttaa. Lehden lukijalla on myös muotoiluvaihtoehtoja. Lukija voi valita esimerkiksi uutiskriteerit ja määritellä suodattimien avulla eri uutuustyyppien osuudet, kuten kotimaa, urheilu, talous tai kulttuuri.


title: Verkkolehti

text: Julkaisukokonaisuus voi olla myös toimittamaton. Näin ollen se on tietokoneohjelman tekemä yhdistelmä. Tällöin ei ole kyse varsinaisesta verkkolehdestä vaan esimerkiksi RSS-syötteestä.


title: Ciutat Meridianan metroasema

text: Ciutat Meridiana on Barcelonan metron linjan 11 asema Nou Barrisin alueella Barcelonan kaupungin pohjoisosassa. Se avattiin vuonna 2003 samaan aikaan linjan neljän muun aseman kanssa.


title: Ciutat Meridianan metroasema

text: Mäkisellä alueella sijaitseva asema on rakennettu noin 50 metriä maanpinnan alapuolelle ja se oli metrojärjestelmän syvin Roquetesin aseman valmistumiseen asti. Laiturialueelle pääsee kolmella nopealla hissillä Avinguda Rasos de Peguera -kadulla sijaitsevalta sisäänkäynniltä. Asema on yksilaiturinen.


title: Baker

text: Baker on englannin kielen sana, joka tarkoittaa leipuria. Erisnimenä sana voi tarkoittaa seuraavia:


title: Kissukset

text: Kissukset ("Cissus") eli varjoköynnökset on liaanikasvien suku, johon kuuluu noin 350 pääosin trooppista lajia. Useimmat kissukset pystyvät kiipeämään tukea pitkin yksi- tai kaksihaaraisten kärhien avulla.


title: Lili Marleen

text: Lili Marleen on saksalainen rakkauslaulu, joka Lale Andersenin esityksenä oli Saksan ensimmäinen miljoonalevy.


title: Lili Marleen

text: Alkuperäiset, saksankieliset sanat teki Hans Leip vuonna 1915. Alkuperäinen runo oli nimeltään "Das Mädchen unter der Laterne", jonka teemaa myös suomenkielinen sanoitus seuraa.


title: Lili Marleen

text: Laulun sävelsi Norbert Schultze ja Lale Andersen levytti teoksen vuonna 1939, mutta levystä tuli myyntihitti vasta pari vuotta myöhemmin. Lale Andersen joutui levyttämään saman kappaleen uudelleen sovitettuna Joseph Goebbelsin määräyksestä kesäkuussa 1942.


title: Lili Marleen

text: Laulun erikielisiä versioita on käytetty marssilauluna useissa maissa. Kappale tuli tunnetuksi koko Euroopassa sen jälkeen kun Soldatensender Belgrad alkoi soittaa kappaletta vuonna 1941. Kappale joutui kuitenkin soittokieltoon, koska Saksan propagandaministeri Goebbels ei pitänyt Lale Andersenista eikä etenkään tämän juutalaisystävistä, ja piti laulua sopimattoman hempeänä rakkauslauluna, joka ei sovi armeijan asemalla soitettavaksi. Runsaan asiakaspalautteen alla Goebbels kuitenkin taipui, ja kappaletta soitettiin joka ilta 21:55 illan viimeisenä kappaleena. Lale Andersenin ura silloisessa Saksassa oli kuitenkin tuhottu ensin esiintymiskiellolla ja sitten rajoitetulla esiintymisluvalla, jonka ehtoihin kuului, ettei Lale Andersin saanut esittää kappaletta Lili Marleen.


title: Lili Marleen

text: Marlene Dietrich levytti teoksen saksaksi ja englanniksi USA:n armeijalle propagandakäyttöön vuonna 1944.


title: Lili Marleen

text: Georg Malmstén levytti laulun suomeksi nimellä "Liisa pien’" vuonna 1942. Myöhempiä levytyksiä siitä ovat tehneet mm. Eino Grön vuonna 1961, Pauli Räsänen vuonna 1969, Solistiyhtye Suomi vuonna 1989 ja Korsuorkesteri vuonna 1996.


title: Lili Marleen

text: Rainer Werner Fassbinder ohjasi 1981 laulun tarinan ja taustan pohjalta elokuvan Lili Marleen.


title: Pavel Dobrý

text: Pavel Dobrý (s. 1. helmikuuta 1976 Klatovy Tšekkoslovakia) on tšekkiläinen jalkapalloilija, joka edusti kaudella 2009–2010 Dynamo Dresdeniä.


title: Globish

text: Globish (sanoista "global" ja "english") on kansainvälisessä viestinnässä käytetty yksinkertaistettu englannin muoto. Kielen sanavarasto koostuu noin 1 500 sanasta, ja sen lauserakenteet ovat yksinkertaisia. Käsitteen loi eläkkeellä oleva IBM:n kansainvälisen markkinoinnin ranskalainen varatoimitusjohtaja Jean-Paul Nerrière. Hän arvioi, että globishia puhuu 88 prosenttia ihmiskunnasta.


title: Globish

text: Nerrière katsoo, että englannista on syntymässä uusi muoto, jota käyttävät muut kuin englantia äidinkielenään puhuvat, ja esittelee ajatustaan teoksessaan "Don't Speak English, Parlez Globish" ('Älä puhu englantia, puhu globishia'). Hän ei pidä globishia varsinaisena kielenä, joka välittäisi kulttuuria, vaan viestinnän välineenä. Toimittaja Robert McCrum on kuitenkin sitä mieltä, että globish on meneillään olevan vuosisadan kieli ja uskoo sen käytön lisääntyvän.


title: Globish

text: Saman nimisen kielen on luonut myös intialainen Madhukar Gogate.


title: Newtonin renkaat

text: Newtonin renkaat ovat kehämäisiä kuvioita, jotka muodostuvat tasaisen ja lievästi kuperan lasilevyn kosketuspinnalle, kun levyt painetaan yhteen. Ne voidaan havaita sekä lasipinnoista heijastuneessa sekä niiden läpi kulkeneessa valossa, mutta heijastuneessa valossa renkaat näkyvät paljon selvemmin. Valkoisessa valossa renkaat ovat monivärisiä, monokromaattisessa valossa, kuten laservalossa, yksivärisiä.


title: Hartvig II

text: Hartvig II oli Bremenin arkkipiispa vuosina 1185–1190 ja 1192–1207. Hän oli yksi Baltian ristiretkien alullepanijoista. Toimessaan hän oli Siegfried I:n seuraaja ja Burghard I:n edeltäjä.


title: Berjozovka (Permin aluepiiri)

text: Berjozovka () on kylä, maalaiskunta ja Berjozovkan piirin hallinnollinen keskus Permin aluepiirissä Venäjällä. Se sijaitsee Sylvan vesistöön kuuluvan Berjozovka-joen varrella 136 kilometriä Permistä kaakkoon. Kylän ohi kulkee Kungurin ja Tšusovoin välinen maantie. Asukkaita on 7 100 henkeä (vuonna 2002).


title: Berjozovka (Permin aluepiiri)

text: Paikkakunta on syntynyt 1600-luvun lopussa. Aluksi siellä oli Voznesenskin linnoitus. Vuonna 1924 kylästä tuli Berjozovkan piirin keskus. Vuonna 1982 alettiin rakentaa kaasukompressoriasemaa, jonka ympärille kehittyi suuri kaasuputkiyritys. Sen lisäksi kylässä on elintarviketeollisuutta.


title: Berjozovka (Permin aluepiiri)

text: Berjozovkassa toimii kaksi keskikoulua, ammattikoulu, lasten taidekoulu, lasten luomistyön keskus, kulttuuri- ja vapaa-ajankeskus, kaksi kirjastoa, kotiseutumuseo ja piirisairaala. Paikallislehtenä ilmestyy "Selskaja nov" (”Maaseudun uutisia”). Nähtävyyksiin kuuluu vuosina 1805–1811 rakennettu Kristuksen taivaaseen astumisen kirkko. Kylän lähistöllä sijaitsee Berjozovski borin metsäpuisto.


title: Berjozovka

text: Berjozovka voi tarkoittaa seuraavia asioita:


title: Pyhä Anna kolmantena (Leonardo da Vincin maalaus)

text: Pyhä Anna kolmantena eli Neitsyt Maria, Jeesuslapsi, lammas ja Pyhä Anna on Leonardo da Vincin öljymaalaus, joka kuvaa Pyhää Annaa, Neitsyt Mariaa ja Jeesus-lasta, joka tavoittelee lammasta. Lammas symboloi Kristuksen kärsimystä. Kuvassa Neitsyt Maria pyrkii estelemään Jeesusta. Maalaus tilattiin firenzeläisen Santissima Annunziata -kirkon alttaria varten. Kuvan teema oli jo pitkään kiinnostanut Leonardoa, ja samoja hahmoja oli hänen piirustuksessaan Pyhä Anna itse kolmantena.


text: Maalaus on kuuluisa sommittelustaan. Hahmot on sommiteltu kannallaan lepäävän kolmion sisään, ja muodot liittyvät toisiinsa luontevasti kuin oksat puun runkoon. Sommittelua on analysoitu paljon. Kolmiosommitelman hahmot on asetettu vinoon samaan tapaan kuin "Pyhässä Hieronymuksessa", äitinsä polvella istuva Maria nojaa eteenpäin pidelläkseen Jeesuslasta.


text: Leonardon maalauksen maisemaa on sanottu "henkeäsalpaavan kauniiksi". Maalauksessa on havainnollisesti nähtävillä Leonardon kehittämät maalaustavat, jotka myöhemmin yleistyivät ja antoivat eurooppalaiselle maalaustaiteelle ilmeen, joka erotti sen muualla tehdystä taiteesta. Näitä ovat ilmaperspektiivi, chiaroscuro eli kolmiulotteisen vaikutelman luominen valon ja varjon vähittäisillä vaihteluilla ja sfumato eli värien pehmeän utuinen sekoittuminen toisiinsa. Esimerkiksi Piero della Francescan puoli vuosisataa aiemmin maalaama "Kristuksen kaste" poikkeaa vielä maalaustavaltaan paljon tästä maalauksesta. Piero della Francescan maalauksen taustassa sävyt eivät ilmaperspektiivin tapaan muutu asteittain vaaleammiksi ja vähäkontrastisemmiksi, kuten Leonardon maalauksessa, jossa etäiset vuoret sulautuvat sinertävän harmaaseen utuun. "Kristuksen kasteen" tarkka tausta on kuvattu samoilla paikallisväreillä kuin etuala.


text: Myös Leonardon maalaamat hahmot vastaavat enemmän visuaalista kokemustamme. Maalaustekniikka tuo niihin arvoituksellisuutta samaan tapaan kuin koko maalaukseen. Kasvonpiirteet, kuten silmät ja suupielet, on maalattu tarkoituksellisen epätarkasti ja pehmeästi, samaan tapaan kuin Mona Lisassa.


text: Leonardon maalaustavan ohella teoksen sommittelulla oli laaja vaikutus maalaustaiteeseen. Maalauksesta tehtiin useita kopioita, ja se vaikutti Michelangeloon, Rafaeliin ja Andrea del Sartoon ja heidän kauttaan Pontormoon ja Correggioon. Erityisesti venetsialaiset taidemaalarit Tintoretto ja Paolo Veronese omaksuivat uuden sommittelutavan.


text: Puulle maalatun teoksen toiselta puolelta on löytynyt himmeästi erottuvia piirustuksia, joiden uskotaan olevan Leonardon tekemiä. Infrapunamenetelmällä saatiin näkyviin hevosen päätä esittävä noin 10 x 18 cm kokoinen piirustus, joka muistuttaa da Vincin "Anghiarin taistelua" varten tekemiä luonnoksia. Myös pääkalloa sekä maalauksen tapaan karitsan kanssa leikkivää Jeesus-lasta esittävät piirustukset on löydetty. Piirustuksia tutkitaan tarkemmin samalla kun maalausta restauroidaan.


text: Sigmund Freud tulkitsi teosta psykoanalyyttisin keinoin esseessään Leonardon lapsuudesta. Freudin mukaan Madonnan vaatteesta paljastuu korppikotkan hahmo, kun maalausta katsotaan poikittain käännettynä. Hän väitti sen olevan merkki passiivista homoseksuaalisuudesta ja viittaavaan tarinaan, josta Leonardo kirjoitti "Codex Atlanticukseen" sisältyvässä tekstissään. Tarinassa Leonardo kertoo joutuneensa kehdossa korppikotkan hyökkäyksen kohteeksi. Korppikotka oli työntänyt pyrstöään hänen suuhunsa. Freudin mukaan tarina pohjautuu muistoon äidin rinnan imemisestä. Freud perusteli väitettä sillä, että egyptiläisissä hieroglyfeissä korppikotkan kuva tarkoittaa äitiä. Muinaiset egyptiläiset uskoivat, että kaikki korppikotkat ovat naaraita, jotka hedelmöittyvät tuulen avulla. Tosin sana "korppikotka" on osoittautunut koodeksin saksalaisen kääntäjän käännösvirheeksi.


text: Freud esitti myös teorian siitä, miksi Leonardo mielellään kuvasi Neitsyt Marian ja Pyhän Annan yhdessä. Aviottomana lapsena hän oli aluksi biologisen äitinsä luona, kunnes hänen isänsä vaimo otti pojan hoitoonsa. Siten Leonardolla oli tavallaan kaksi äitiä. Sekä piirustuksesta että maalauksesta on vaikea sanoa, onko Pyhä Anna riittävän vanha ollakseen Neitsyt Marian äiti.


title: Ust-Kišert

text: Ust-Kišert () on kylä, maalaiskunta ja Kišertin piirin hallinnollinen keskus Permin aluepiirissä Venäjällä. Se sijaitsee Sylvan sivujoen Kišertkan varrella 121 kilometriä Permistä kaakkoon. Kylän kautta kulkee Permin ja Jekaterinburgin välinen rautatie. Asukkaita on 4 500 henkeä (vuonna 2002).


title: Ust-Kišert

text: Kylä mainitaan ensimmäisen kerran vuonna 1690. Se on ollut Kungurin kihlakuntaan kuuluneen Ust-Kišertin kunnan ja vuodesta 1924 Kišertin piirin keskus. Kylässä on elintarvike- ja kaivosteollisuutta. Palveluihin kuuluu keskikokulu, taidekoulu, lasten luomistyön keskus, kulttuuri- ja vapaa-ajankeskus, kaksi kirjastoa ja piirisairaala. Paikallislehtenä ilmestyy "Sylvenskije zori" (”Sylvan aamurusko”). Lähistöllä sijaitsee Preduraljen maisemansuojelualue sekä Molebnojen ja Provalin karstijärvet.


title: Pyhä Anna kolmantena

text:
Pyhä Anna kolmantena on kristillisessä taiteessa esiintyvä aihe. Se esittää Pyhän Annan tyttärensä Neitsyt Marian ja lapsenlapsensa Jeesus-lapsen kanssa. Pyhä Anna kolmantena oli suosittu aihe 1300-luvulta lähtien etenkin saksalaisessa taiteessa. Myös Leonardo da Vincin tulkinnat aiheesta, piirustus ja maalaus ovat tunnettuja.
Pyhä Anna kolmantena on ollut maalausten ohella yleinen veistosten aihe. Suomesta on löydetty 45 veistosta aiheesta, muun muassa Ulvilan kirkon keskiaikainen puuveistos. Pyhällä Annalla oli tärkeä asema, koska hän oli yksi Turun hiippakunnan kolmesta suojelijasta.
Hahmojen yhteennivoutuvat asennot sekä naisten toisiaan toistavat eleet ja asut tuovat esille sukupolvien välisen jatkumon ja verisiteen. Toisinaan Anna näyttäytyy Jumalan feminiinisenä vastinparina. Veistoksissa samoin kuin Pyhä Anna kolmantena -maalauksissa on myös murheen ilmauksia, jotka viittaavat Jeesuksen ristinkuolemaan. Jeesus-lapsi saattaa olla samaan aikaan myös kuollut tai kärsivä mies. Veistokset eivät ole kotoisia perhekuvia, vaan inkarnaatiolle välttämätöntä äitiyttä korostavia hartauskuvia.


title: Républiquen metroasema

text: Républiquen metroasema on yksi Pariisin metron metroasemista. Sitä käytävät linjat 3, 5, 8, 9 ja 11. Asema avattiin 19. lokakuuta 1904 osana linjaa 3. Linjan 5 laiturit avattiin vuonna 1907, linjan 8 laiturit vuonna 1931, linjan 9 laiturit vuonna 1933 ja linjan 11 laiturit vuonna 1935. Asema on nimetty lähellä sijaitsevan Place de la Républiquen mukaan.


title: Hopeaviinit

text: Hopeaviinit ("Ampelopsis") on liaanikasvien suku, johon kuuluu noin kolmekymmentä lajia. Niitä esiintyy luonnonvaraisena Pohjois-Amerikassa, Keski-Amerikassa ja Aasiassa.


title: Mark Lee

text: Mark Lee (s. 11. syyskuuta 1984 Mount Pearl, Newfoundland ja Labrador, Kanada) on kanadalainen jääkiekkoilija, joka pelaa Italiassa, Serie A-joukkue HC Fassassa.


title: Mark Lee

text: Lee pelasi junioriuransa aikana kolme kautta (2002–2005) MJAHL:ssä, QMJHL:ssä ja UHL:ssä. Hänen joukkueensa olivat:


title: Mark Lee

text: Junioriliigoissa Lee pelasi yhteensä 373 ottelua, joissa teki 346 pistettä (101 maalia ja 245 syöttöpistettä). Jäähyaitiossa Lee vietti aikaa 385 minuuttia.


title: Mark Lee

text: Lee pelasi AHL:ssä vuosina 2005–2008. Ensimmäisellä AHL-kaudellaan hän pelasi 27 ottelua Bridgeport Sound Tigersin paidassa ja sai yhden maalin. Jäähyllä hän oli viisi kertaa eli 10 minuuttia. Toisella kaudella 2006–2007 hän pelasi vain kahdeksan ottelua Hartford Wolf Packissa. Tällä kertaa tilastoon merkittiin tehot 2+0 ja kuusi jäähyminuuttia. Viimeisellä AHL-kaudellaan 2007–2008 hän pelasi toisen kautensa Hartford Wolf Packin paidassa: 17 ottelua, tehot 1+5=6 ja jäähyjä neljä minuuttia.


title: Mark Lee

text: ECHL:ssä hän pelasi samat kaudet kuin AHL:ssä ja yhden kauden sen jälkeenkin. Kaudella 2005–2006 hän teki 36 ottelussa tehot 6+19=25, ja sai jäähyminuutteja 30. Playoffeissa hän sai yhdessä ottelussa tehot 1+1=2. Hänen joukkueensa oli Trenton Titans. Seuraavalla kaudella hän sai 59 ottelussa 80 (26+54) pistettä ja 64 jäähyminuuttia sekä playoffeissa viidessä ottelussa tehot 1+3=4 ja jäähyminuutteja kuusi. Tällä kertaa joukkue oli Charlotte Checkers, joka säilyi hänen ECHL-joukkueenaan myös seuraavalla kaudella 2007–2008, jolloin hän pelasi 34 ottelua ja sai niissä 39 (18+21) pistettä. Playoff-otteluita kertyi kolme, mutta pisteitä ei herunut kuten ei jäähyminuuttejakaan. Viimeisellä ECHL:ssä pelaamallaan kaudella 2008–2009 hän pelasi 49 ottelua: 14+33=47 pistettä ja 44 jäähyminuuttia.


title: Mark Lee

text: Tanskassa Lee on pelannut yhden kauden AL-Bank Ligaenissa. Hänen joukkueensa oli Esbjerg IK. Otteluita hän pelasi 36. Pisteitä hän sai pelaamissaan otteluissa yhteensä 42, joista 15 oli maaleja ja 27 syöttöpisteitä. Playoffeissa otteluita kertyi tilille viisi, joissa pisteitä syntyi neljä (3 maalia ja 1 syöttöpiste) ja jäähyminuutteja neljä. Onnistuneen vuotensa jälkeen hän vaihtoi jälleen joukkuetta ja liigaa siirtyen pelaamaan SM-liiga -joukkue Tampereen Ilvekseen.


title: Mark Lee

text: Kaudeksi 2010–2011 Lee siirtyi Suomeen SM-liigassa pelaavaan Tampereen Ilvekseen, joka hankki hänet vahvistukseksi edellisen kauden katastrofisen joulu–helmikuuvälin takia, jolloin joukkue ei voittanut melkein yhtäkään ottelua. Ensimmäisen ottelunsa SM-liigassa hän pelasi 16. syyskuuta 2010 toista tamperelaisseuraa Tapparaa vastaan. Ensimmäisen pisteensä hän saavutti seuraavassa ottelussa HPK:ta vastaan. Lopulta hän saavutti runkosarjassa aikana 53 ottelua, tehot 11+25=36 ja jäähyminuutteja 48 sekä playoffeissa 6 ottelua, 3+3=6 ja 6 jäähyminuuttia. Seuraavalla kaudella 2011–2012 hän pelasi Ilveksessä tammikuuhun 2012 asti, kunnes Ilves ilmoitti, että joukkue on purkanut sopimuksen Leen kanssa.


title: Mark Lee

text: Kolme päivää myöhemmin 26. tammikuuta 2012 Satakunnan Kansa kertoi Porin Ässien tehneen loppukauden sopimuksen Leen kanssa. Hän teki heti ensimmäisessä ottelussaan Ässissä maalin. Hän pelasi Ässissä 17 ottelua ja teki niissä yhteensä 13 pistettä (6 maalia ja 7 syöttöpistettä).


title: Mark Lee

text: Kesäkuussa 2012 SaiPa ilmoitti tehneensä yksivuotisen sopimuksen Leen kanssa. Tammikuussa 2013 SaiPa ilmoitti purkaneensa sopimuksen yhteisymmärryksessä Leen kanssa. Lee ehti pelata SaiPan paidassa 18 ottelua ja teki siinä ajassa yhden maalin sekä syötti seitsemän. Seuraavana päivänä Lee teki loppukauden kattavan sopimuksen Espoo Bluesin kanssa. Lee sai Bluesissa heti ensimmäisessä ottelussaan Ässiä vastaan syöttöpisteen. Ensimmäisen maalinsa Bluesin paidassa Lee teki helmikuussa 2013 HPK:ta vastaan. Runkosarjan aikana Lee pelasi myös Bluesissa 18 ottelua. Yhteensä hän pelasi SaiPassa ja Bluesissa 36 ottelua tehden 2 maalia ja syöttäen 11.


title: Mark Lee

text: Kahden viimeisen SM-liigassa vietetyn kauden aikana Lee pelasi neljässä eri joukkueessa.


title: Mark Lee

text: SaiPaa ja Bluesia edellisellä kaudella edustanut Lee siirtyi lokakuussa 2013 ECHL:ssä pelaavaan San Francisco Bullsiin, jossa hän pelasi varakapteenina. Lee oli pelannut ECHL:ssä aikaisemmin 178 ottelua ja tehnyt niissä 191 pistettä (64+127). ECHL:ssä Lee pelasi 17 ottelua. Hän teki kolme maalia ja syötti kahdeksan. Hänelle kertyi myös 21 jäähyminuuttia.


title: Mark Lee

text: Kesken kauden 2013–2014 Lee siirtyi San Franciscosta Saksaan DEL-joukkue Schwenninger Wild Wingsiin koeajalle.


title: Mark Lee

text: Kaudeksi 2014–2015 Lee siirtyi pelaamaan EIHL:ään Nottingham Panthersiin. Lee ei kuitenkaan pelannut kauden aikana yhtäkään ottelua.


title: Mark Lee

text: Seuraavaksi kaudeksi Lee teki sopimuksen italialaisen HC Fassan kanssa.


title: Mark Lee

text: Leetä epäiltiin vuodenvaihteessa 2011–2012 pahoinpitelystä. Leen epäiltiin lyöneen hänelle vierasta miestä kasvoihin ravintola Miamissa, Tampereella. Hän sai tapahtumassa myös pienen vamman peukaloonsa, joka tulehtui. Vamman seurauksena oli tapausta seuranneista peleistä sivussa. Lee oli kertonut asiasta Ilveksen tuolloiselle päävalmentajalle Seppo Hiitelälle.


title: Päivärinteen koulu (Siuntio)

text: Päivärinteen koulu on Siuntiossa sijaitseva peruskoulu. Koulu sijaitsee Siuntion kylpylää vastapäätä.


title: Dettmar Cramer

text: Dettmar Cramer (4. huhtikuuta 1925 – 17. syyskuuta 2015) oli saksalainen jalkapallovalmentaja ja pelaaja. Hän voitti pitkällä urallaan muun muassa kahdesti Euroopan Cupin mestaruuden ja häntä pidetään Japanin modernin jalkapallon isänä. Hän oli japanilaisen "Zuihōshō"-ritarikunnan kolmannen luokan jäsen.


title: Dettmar Cramer

text: Pienen kokonsa vuoksi Crameria on kutsuttu muun muassa lempinimillä "Napoleon" ja "Laufender Meter" (Juokseva metri).


title: Dettmar Cramer

text: Cramerin oma pelaajaura jäi vaatimattomaksi. Hän edusti Viktoria Dortmundia ja Germania Wiesbadenia, kunnes siirtyi pelaajavalmentajaksi. Tässä ominaisuudessa hän työskenteli 1950- ja 1960-luvuilla Teutonia Lippstadtissa, VfL Gesekessä, FC Paderbornissa ja TuS Eving-Lindenhorstissa. Uransa alkuvaiheessa Cramer toimi myös toimittajana Saksan yleisradiossa.


title: Dettmar Cramer

text: Kesäkuussa 1963 Cramerista tuli Länsi-Saksan jalkapalloliiton WFV:n päävalmentaja ja tammikuussa 1964 hän siirtyi Saksan jalkapalloliiton palvelukseen toimien muun muassa Helmut Schönin apuvalmentajana maajoukkueessa MM-kisoissa 1966. Toimensa ohella Cramer valmensi Japania Tokion olympialaisissa 1964 ja johdatti maajoukkueen yllätysvoittoon Argentiinasta. Puolivälierissä Tšekkoslovakia oli kuitenkin selkeästi vahvempi maalein 4–0.


title: Dettmar Cramer

text: Cramer toimi Saksan maajoukkueen apuvalmentajana kesään 1974 saakka. Samaan aikaan hän työskenteli FIFAn palveluksessa valmentajakouluttajana muun muassa Japanissa, jossa hän organisoi maan valmennuskoulutuksen uudelleen. Elokuussa 1974 hän nousi Yhdysvaltain maajoukkueen peräsimeen, mutta jätti pestinsä jo tammikuussa 1975 siirtyen FC Bayern Münchenin päävalmentajaksi. Cramer sai osakseen rajua kritiikkiä muun muassa passiivisesta valmennustyylistään, mutta pelaajista erityisesti Franz Beckenbauer seisoi päävalmentajan takana. Cramer antoi menestyksen puhua puolestaan johdattamalla Bayernin kahteen peräkkäiseen Euroopan Cupin voittoon 1975 ja 1976. Tämän lisäksi Bayern juhli Intercontinental Cupin voittoa 1976. Kotimaan kentillä menestys jäi kuitenkin kauas toivotusta eikä Bundesliigan mestaruutta tullut. Kaudeksi 1977/78 Cramer siirtyi Eintracht Frankfurtin peräsimeen ja Gyula Lóránt tuli vastaavasti Bayernin päävalmentajaksi. Cramer johdatti Eintrachtin viidenneksi, kun Bayern romahti sijalle 12, mikä on seuran huonoin sijoitus Bundesliigassa.


title: Dettmar Cramer

text: Syksyllä 1978 Cramer jatkoi valmennusuraansa Al-Ittihadin päävalmentajana Saudi-Arabiassa. Hän valmensi seuraa joulukuuhun 1981 saakka. Al-Ittihadista hän siirtyi kreikkalaiseen Aris Salonikiin, jota valmensi toukokuuhun 1982. Kaudeksi 1982/83 Cramer palasi Saksaan Bayer 04 Leverkusenin päävalmentajaksi kolmevuotisella sopimuksella. Cramerin johdolla Bayer sijoittui Bundesliigassa parhaimmillaan seitsemänneksi. Menestys ei tyydyttänyt seurajohtoa, joka ei jatkanut valmentajan sopimusta enää kesällä 1985.


title: Dettmar Cramer

text: Bayer pestinsä jälkeen Cramer ei enää palannut valmentajaksi Saksaan. Hän toimi 1991–1992 Korean alle 23-vuotiaiden maajoukkueen valmentajana sekä 1997 Thaimaan maajoukkuevalmentajana. Vuonna 2002 hän ilmoitti virallisesti lopettavansa valmentamisen ja kolme vuotta myöhemmin hänet nimitettiin Japanin jalkapallon Hall of Fameen.Cramer palveli toisessa maailmansodassa Wehrmachtin yliluutnanttina "(Oberleutnant)" laskuvarjojoukoissa. Hän oli naimisissa toista kertaa ja vietti eläkepäiviään Reit im Winklissä Baijerissa. Cramer kuoli 90-vuotiaana 17. syyskuuta 2015.


title: Lazy Raiders

text: Lazy Raiders on kanadalaisen Sarbakan-pelitalon kehittämä toiminta- ja pulmapeli. Peli julkaistiin Xbox 360 -konsolin Xbox Live Arcade -latauspalvelussa 24. helmikuuta 2010.


title: Lazy Raiders

text: Lazy Raidersissa tutkimusmatkailija Dr. Diggabone kerää aarteita erilaisista ansojen täyttämistä sokkeloisista kentistä. Pelaaja ei voi liikuttaa Diggabonea itseään, vaan hahmoa ohjataan kääntelemällä kenttää siten, että Diggabone vierii haluttuun suuntaan. Pelaaja voi halutessaan käyttää pelihahmona myös omaa Xbox Live -avatariaan.


title: Lazy Raiders

text: Lazy Raidersis sai kriitikoilta pääosin positiivisen vastaanoton. IGN antoi sille pisteet 8/10 kehuen niin pelin perusideaa kuin visuaalista ilmettäkin. Gamespot puolestaan antoi arvosanaksi 7,5/10 todeten pelin olevan viihdyttävä.


title: Suksun

text: Suksun () on kaupunkimainen taajama, kaupunkikunta ja Suksunin piirin hallinnollinen keskus Permin aluepiirissä Venäjällä. Se sijaitsee Sylvan sivujoen Suksuntšikin varrella 145 kilometriä Permistä kaakkoon. Taajaman kautta kulkee Permin ja Jekaterinburgin välinen maantie. Asukkaita on 8 300 henkeä (vuonna 2009).


title: Suksun

text: Paikkakunta on saanut alkunsa vuonna 1727 perustetusta kuparisulattamosta ja rautatehtaasta. Vuonna 1845 tehtaalla rakennettiin Uralin ensimmäinen höyrylaiva. 1800-luvulla tulalaiset mestarit käynnistivät samovaarien ja metalliastioiden tuotannon. Vuonna 1941 Suksuniin evakuoitiin Vitebskin silmälasitehdas, josta kehittyi nykyinen optiikkatehdas. Kaupunkimaisen taajaman aseman Suksun sai vuonna 1933.


title: Suksun

text: Nykyisin Suksunissa toimii suojalaseja ja kypäriä valmistava "Suksunski optiko-mehanitšeski zavod", metallituotetehdas "Suksunski samovar", maatalous- ja elintarvikealan yrityksiä sekä metsätalous. Taajamassa on kaksi keskikoulua, taidekoulu ja ammattikoulu, lasten luomistyön keskus, kulttuuritalo, kaksi kirjastoa, teatteri ja kotiseutumuseo. Paikallislehtenä ilmestyy "Novaja žizn" (”Uusi elämä”). Nähtävyyksiin kuuluvat entisen metallitehtaan rakennukset ja vuonna 1798 rakennettu puinen Pietari-Paavalin kirkko.


title: Kansainvälinen äidinkielen päivä

text: Kansainvälinen äidinkielen päivä on Unescon vuonna 1999 kehittämä 21. helmikuuta vietettävä kansainvälinen vuosipäivä.


title: Kansainvälinen äidinkielen päivä

text: Päivän juhliminen juontaa juurensa vuonna 1952 Itä-Pakistanissa sattuneesta ampumävälikohtauksesta, jossa poliisi ja armeija ampui Dhakan yliopiston opiskelijoita Bengalin kielikiistan aikana.


title: AC Transit

text: AC Transit (Koko nimeltään Alameda-Contra Costa Transit District) on julkinen bussijärjestelmä, joka palvelee Alamedan- ja Contra Costan piirikunnan asukkaita. Sen päämaja sijaitsee Alamedan pääkaupungissa Oaklandissa. AC Transit perustettiin vuonna 1960 ja se on nykyisin Kalifornian kolmanneksi suurin bussijärjestelmä. Sen päivittäinen käyttäjämäärä on noin 236 000 henkilöä.


title: HMS Avenger (D14)

text: HMS Avenger (viirinumero D14) oli Yhdysvalloissa rakennettu Avenger-luokan saattuetukialus, joka siirrettiin Britannian kuninkaallinen laivaston käyttöön vuokraus- ja lainaussopimuksen nojalla toisessa maailmansodassa.


title: HMS Avenger (D14)

text: Aluksen köli laskettiin 28. marraskuuta 1939 Sun Shipbuilding and Drydock Companyllä Chesterissä Pennsylvaniassa Yhdysvalloissa kauppalaivana "MV Rio Hudson". Alus kuului valmiussopimuksen nojalla tilattuun neljän aluksen sarjaan. Se laskettiin vesille 27. marraskuuta 1940. Yhdysvaltain laivaston otettua aluksen rungon hallintaansa se siirrettiin Bethlehem Steel Corporationin telakalle New Yorkiin, jossa se muutettiin saattuetukialukseksi. Valmisteilla ollut alus luovutettiin 31. heinäkuuta 1941 Britannian kuninkaalliselle laivastolle, jolloin se nimettiin "BAVG-2":ksi. Alus valmistui 1. maaliskuuta 1942, jolloin se nimettiin "HMS Avengeriksi".


title: HMS Avenger (D14)

text: "HMS Avenger" otettiin 2. maaliskuuta 1942 saattuetukialuksena palvelukseen ja se luovutettiin telakalta 15. maaliskuuta. Alus aloitti välittömästi vastaanottotestit ja 18. huhtikuuta aluksella havaittiin vika, joka vaati telakointia. Alus siirrettiin Staten Islandille korjattavaksi. Palvelukseen palattuaan alus liittyi 30. huhtikuuta saattueeseen Yhdysvaltain laivaston saattueeseen AT15, jonka mukana se matkasi Clydeen. Alus saapui toukokuussa Clydeen, josta se siirrettiin telakalle varustettavaksi kuninkaallisen laivaston käytäntöjen mukaiseksi.


title: HMS Avenger (D14)

text: Heinäkuussa alus määrättiin edelleen telakalla ollessaan Kotilaivastoon, johon se liittyi palvelukseen palattuaan ja koulutuksen Clyden alueella päätyttyä. Koulutuksen päätyttyä laivaston ilmavoimien 825 laivueen Fairey Swordfish -torpedokoneet sekä 802 ja 8732 laivueiden Hawker Sea Hurricane -hävittäjät henkilöstöineen siirtyivät 17. elokuuta alukselle.


title: HMS Avenger (D14)

text: Alus suojasi 9. syyskuuta Kuolan niemimaalle matkannutta saattuetta PQ18, joka oli lähtenyt Loch Ewestä 2. syyskuuta. "HMS Avengerin" suojana olivat hävittäjät "HMS Wheatland" ja "HMS Wilton". Aluksen lentokoneiden hidas lentoonlähettäminen aiheutti 13. syyskuuta ilmahyökkäyksessä kuuden kauppalaivan uppoamisen. Lisäksi viisi lentokonetta tuhoutui ilmataisteluissa. Seuraavana päivänä alukselta noussut Swordfish havaitsi Saksan laivaston sukellusveneen "U-589", joka oli painumassa pinnan alle. Lentokone ilmoitti havaintonsa. "HMS Avenger" erkani 17. syyskuuta suojueensa kanssa saattueesta liittyen Britteinsaarille palaavaan saattueeseen QP14.


title: HMS Avenger (D14)

text: Saattueen saavuttua Loch Eween 20. syyskuuta "HMS Avenger" lähti Scapa Flowhun suojueensa sekä risteilijä "HMS Scyllan" ja hävittäjä "HMS Furyn" kanssa. Aluksen lentolaivueet siirrettiin 24. syyskuuta maihin Scapa Flowssa.


title: HMS Avenger (D14)

text:
"HMS Avenger" määrättiin lokakuussa tukemaan Pohjois-Afrikan maihinnousua operaatio Torchia. Alukselle siirtyi 22. lokakuuta 802 ja 883 laivueet, joiden kalustona olivat Sea Hurricane -hävittäjät, henkilöstöineen. Näiden lisäksi alukselle siirtyi 833B lentueen Swordfishit henkilöstöineen. Alus liittyi Gibraltarille matkanneeseen saattueeseen KMS1G liittyäkseen maihinnousun itäiseen laivasto-osastoon.
Alus saapui 6. marraskuuta Välimerelle, jossa se aloitti saattueen ilmatilan suojaamisen. Alus tuki 8. marraskuuta Algerin maihinnousua muodostaen Force O:n yhdessä "HMS Sheffieldin", "HMS Scyllan" ja "HMS Charybdiksen" kanssa. Alus oli korjattavana Algerissa 10. marraskuuta, jolloin se siirsi neljä Hurricane hävittäjää "HMS Argukselle". Alus vapautui operaatiosta 12. marraskuuta, kun varsinainen maihinnousuvaihe päättyi.


title: HMS Avenger (D14)

text: "HMS Avenger" liittyi 13. marraskuuta Britteinsaarille lähteneeseen saattueeseen MKF1Y, jonka ilmasuojasta se matkan aikana vastaisi. Alukseen osui 15. marraskuuta Saksan laivaston sukellusveneen "U-155" laukaisema torpedo. Osuma aiheutti tulipalon ja ammusvaraston räjähtämisen, mikä upotti aluksen hyvin nopeasti. Aluksen miehistöstä pelastui ainoastaan kaksitoista.


title: 3+2

text: 3+2 on valkovenäläinen pop-yhtye. Yhtyeen jäseniä ovat Elgiazar Farashyan, Julija Šisko, Artem Mihalenko ja Alena ja Ninel Karpovitš. Yhtyeessä on nimensä mukaisesti kolme naista ja kaksi miestä, yhteensä viisi jäsentä.


title: 3+2

text: Yhtye edusti Valko-Venäjää Eurovision laulukilpailussa 2010 kappaleella "Butterflies". Kappale selvisi finaaliin ensimmäisestä semifinaalista 25. toukokuuta. Yhtyeen oli alun perin tarkoitus esittää kappale "Far Away", mutta se vaihdettiin myöhemmin. Finaalissa se sijoittui 24. sijalle eli toiseksi viimeiseksi 18 pisteellä. Taakse jäi Ison-Britannian Josh Dubovie kappaleella "That Sounds Good to Me".


title: The Scientist

text: The Scientist on biotieteilijöille tarkoitettu, vuonna 1986 perustettu tieteellinen aikakauslehti. Sillä on yksi laajimmista tieteellisten lehtien lukijakunnista. Lehti raportoi alansa uusista keksinnöistä, eettisistä kysymyksistä ja teknologiatrendeistä.


title: Drive-in-teatteri

text: Drive-in-teatteri on elokuvateatteri, jossa on suuri ulkona oleva valkokangas ja iso pysäköintialue autoille. Teatterissa ihmiset pystyvät katsomaan elokuvia omista autoistaan. Drive-in-teattereiden elokuvaesitykset ovat yleensä iltaisin tai öisin, jolloin on tarpeeksi pimeää, jotta katsojat voivat nähdä valkokankaan kuvan kunnolla.


title: Drive-in-teatteri

text: Alkujaan ääni esitettiin kaiuttimista valkokankaan vierestä, ja tämän jälkeen yksittäisistä kaiuttimista, jotka jokainen katsoja pystyi siirtämään autoonsa ikkunan kautta. Kaiutinjärjestelmät korvasi matalatehoinen radiolähetys, jonka katsojat pystyivät kuulemaan autoradioidensa kautta.


title: Allium gomphrenoides

text: Allium gomphrenoides on narsissikasvien heimoon ja sipulien sukuun kuuluva kasvi.


title: Allium gomphrenoides

text: Lajia tavataan ainakin Kárpathoksen saarella, Peloponnesoksen niemimaalla, Kytheran saarella sekä Antikytheran, Porín (Prasonísi) ja Porétin (Lagoúvardos) saarten muodostamalla Natura 2000 -alueella. Kaikki alueet kuuluvat Kreikalle.


title: Ruokakulttuuri

text: Ruokakulttuuri on kansan tai muun ryhmän tuntema ja valmistama ruokalajien valikoima ja siihen liittyvä yhteinen sanasto. Ruokakulttuuriin kuuluu laajassa mielessä myös syömisen sosiaalinen puoli, ruokavalintoja ohjaavat arvot ja symboliset merkitykset sekä päivittäiset ruokarituaalit ja arkiset toimet. Ruokakulttuuria muokkaavat muun muassa käytettävissä olevat ainesosat ja paikalliset ruoantuotannon olosuhteet, poliittinen ohjaus, markkinointi, prosessointimenetelmät sekä yksittäisten ihmisten valinnat.


title: Ruokakulttuuri

text: Ruokakulttuuri voi käsittää maanosan, maan, alueen tai vain pienen ryhmän. Ruokakulttuurit voivat vaihdella huomattavasti eri puolilla maailmaa, vaikka nykyisin monikansallinen ruokateollisuus onkin vähentänyt maiden välisiä eroja.


title: Ammoniumbromidi

text: Ammoniumbromidi (NHBr) on ammonium- ja bromidi-ionien muodostama epäorgaaninen ioniyhdiste.


title: Ammoniumbromidi

text: Huoneenlämpötilassa ammoniumbromidi on α-kiteinä, joiden rakenne muistuttaa cesiumkloridin rakennetta. Kun yhdistettä kuumennetaan sen kiderakenne muuttuu 184,3 °C:n lämpötilassa natriumkloridin kiderakennetta muistuttavaksi. Näitä kiteitä kutsutaan β-kiteiksi.


title: Ammoniumbromidi

text: Ammoniumbromidia valmistetaan ammoniakin ja vetybromidin välisellä reaktiolla. Reaktion lähtöaineet voivat olla joko kaasufaasissa tai vesiliuoksena.


title: Ammoniumbromidi

text: Ammoniumbromidia on käytetty lääketieteessä epilepsian hoidossa ehkäisemään kohtauksia. Lisäksi sitä on käytetty rauhoittavana aineena. Yhdistettä käytetään myös valmistettaessa valokuvauksessa tarvittavaa hopeabromidia, paloa hillitsevänä aineena ja kankaiden käsittelyssä.


title: Pontormo

text: Pontormo eli Jacopo Carucci (24. toukokuuta 1494 – 2. tammikuuta 1557), joka tunnetaan myös nimellä Jacopo da Pontormo ja Jacopo Pontormo, oli italialainen manierismia edustanut taidemaalari. Hän on kuuluisa hahmojensa kierteisistä asennoista ja moniselitteisestä perspektiivin käytöstä. Hänen figuurinsa tuntuvat usein leijuvan epämääräisessä tilassa painovoiman häiritsemättä.


title: Pontormo

text: Jacopo Carucci syntyi Pontormessa lähellä Empolia. Pontormo maalasi Firenzessä ja sen lähiympäristossä, usein Medicien tuella. Hän oleskeli jonkin aikaa Roomassa, paljolti nähdäkseen Michelangelon teoksia, jotka vaikuttivat hänen myöhempään tyyliinsä.


title: Pontormo

text: Ahdistuneet kasvot ja pidentyneet vartalot ovat hänen maalauksilleen luonteenomaisia. Pontormon varhainen tyyli näkyy hyvin hänen maalauksessaan joka esittää Neitsyt Marian ja Pyhän Elisabethin vierailua (1514-1516). Hahmot ovat kuin tanssivia. Vuosikymmentä myöhemmin hän maalasi samasta aiheesta toisen maalauksen Pyhän Mikaelin kirkkoon Carmignanoon lähellä Firenzeä. Aikaisempi maalaus on lähempänä hänen opettajansa Andrea del Sarton tyyliä.


title: Pontormo

text: Pontormon tyylin muutos näkyy myös maalauksessa Joosefista Egyptissä, joka on maalattu samoihin aikoihin kuin "Vierailu". Maalaus on huomattavasti manieristisempi tyyliltään.


title: Pontormo

text: Suuri alttaritaulu, jonka Pontormo maalasi 1528 Brunelleschin suunnittelemaan Santa Felicita-kappeliin Firenzessä, kuvaa Kristuksen ottamista ristiltä. Maalausta pidetään yleisesti Pontormon säilyneistä teoksista parhaimpana. Henkilöhahmot on kuvattu kirkkain värein ja terävästi muotoiltuina. Hahmot kiemurtelevat ovaalin muotoisessa sommitelmassa, ja maalauksen tilavaikutelma on litistyneen tuntuinen. Kuvassa ei näy ristiä, vaikka se kuvaakin ristiltä ottamista.


title: Pontormo

text: Firenzessä on säilynyt muitakin Pontormon teoksia, kuten Uffizin Galleriassa olevat muotokuvat ja "Illallinen Emmauksessa".


title: Pontormo

text: Monet Pontormon tunnetuimmat maalaukset kuvaavat tungeksivia ihmisjoukkoja, joiden hahmot on aseteltu vaihteleviin äärimmäisiin asentoihin, usein kontrapostoon.


title: Pontormo

text: Pontormon tuotanto oli useiden vuosisatojen ajan poissa muodista. Tänä aikana monia maalauksia katosi tai tuhoutui. Pontormo on saanut taidehistoriassa sittemmin enemmän huomiota, ja hänen maalaamansa Halberdierin muotokuva oli vuosina 1989-2002 kallein maalaus vanhojen mestarien maalaamista teoksista.


title: Pontormo

text: Pontormon seuraajia on ollut vähän. Toisaalta hänen tyylinsä on vaikeasti imitoitavaa, toisaalta sen seuraamiseen ei ole ollut kiinnostusta. Vain Pontormon lähimmän oppilaan Bronzinon varhainen tuotanto on niin lähellä opettajan jälkeä, että joidenkin maalausten attribuointi on ollut vaikeaa.


title: Pontormo

text: Pontormon teoksissa on osittain samaa manierismia kuin Rosso Fiorentinon ja Parmigianinon teoksissa. Hän katsasti barokkia samoin kuin El Grecon jännitteisyyttä.


title: Paratuberkuloosi

text: Paratuberkuloosi eli Johnen tauti on märehtijöillä esiintyvä kroonista suolistotulehdusta aiheuttava tauti, jonka aiheuttaja on mykobakteereihin kuuluva "Mycobacterium avium" subspecies "paratubeculosis". Tartunta saadaan yleensä suun kautta, sillä infektoituneet eläimet erittävät bakteeria eritteissään eli virtsassa, ulosteessa, maidossa ja spermassa, jolloin taudinaiheuttaja saastuttaa muun muassa maaperää. Sikiö voi saada tartunnan myös istukan kautta emoltaan. Tartunnalle alttiimpia ovat nuoret eläimet, vaikkakin taudin kliiniset oireet puhkeavat usein vasta kahden vuoden iässä tai sen jälkeen.


title: Paratuberkuloosi

text: Paratuberkuloosilla epäillään olevan yhteys ihmisten Crohnin tautiin, joka paratuberkuloosin tapaan aiheuttaa kroonista suolistotulehdusta.


title: Paratuberkuloosi

text: Paratuberkuloosin aiheuttaja "Mycobacterium paratuberculosis" kulkeutuu tartunnan saaneen eläimen suolistoon, jossa se hakeutuu etenkin ileumin Peyerin levyihin infektoiden makrofageja ja ympäröiviä imusolmukkeita. Tästä aiheutuu krooninen suolistotulehdus, jonka seurauksena ovat häiriöt ravintoaineiden käsittelyssä ja imeytymisessä suolistosta. Taudin tyypillisiä oireita ovat painon lasku hyvästä ruokahalusta huolimatta, maidontuotannon lasku, krooninen kokkareinen ripuli ja leuan alaisen kudoksen turvotus. Krooninen ripuli johtaa vähitellen eläimen kuihtumiseen ja lopulta kuolemaan. Tautiin ei ole hoitoa.


title: Paratuberkuloosi

text: Ruumiinavauslöydökset vaihtelevat suuresti yksilöittäin, ja ne eivät välttämättä korreloi kliinisten oireiden kanssa, sillä rajujakin kliinisiä oireita osoittaneella eläimellä muutokset suoliston alueella voivat olla hyvin vähäiset. Tyypillisesti paratuberkuloosia sairastaneiden eläinten suolistossa voidaan erottaa infektoituneilla alueilla suoliston seinämän paksuuntumista sekä seinämän limakalvon rosoisuutta ja useita haavaumakeskuksia.


title: Molly

text: Molly on englantilainen naisen nimi, joka on alkujaan syntynyt diminutiivimuotona nimestä Maria ja sen vanhemmista mukaelmista "Malle" ja "Molle".


title: Molly

text: Suomessa nimi Molly on elokuuhun 2018 mennessä annettu noin 270 henkilölle, joista suurin osa on 2010-luvulla syntyneitä. Vuodesta 2015 lähtien Mollyn nimipäivä on suomenruotsalaisen kalenterin mukaan 15. elokuuta.


title: Rexona

text: Rexona on monikansallisen Unileverin omistama tuotemerkki, johon kuuluu deodorantteja ja suihkusaippuoita. Rexona tunnetaan ulkomailla myös nimillä Sure, Degree, Shield ja Rexena.


title: Rexona

text: Rexonan perusti vuonna 1908 australialainen farmaseutti Alice Sheffer yhdessä miehensä kanssa. Yritys myi alkuaikoina muun muassa saippuoita ja höylänteriä. 1930-luvulla Rexonan osti Lever Brothers Ltd., joka myöhemmin fuusioitui Unileveriksi.


title: Rexona

text: Teknologisen innovaation tuloksena 1960-luvulla lanseerattiin ensimmäinen Rexona-antiperspirantti. Se lanseerattiin ensin Britanniassa, sitten Suomessa ja myöhemmin muualla maailmassa. Nykyisin Rexona tarjoaa yli kymmenen tuotesarjaa niin naisille kuin miehille.


title: Rexona

text: Rexona on sponsoroinut historiansa aikana lukuisia eri viihde- ja uhreilualan toimijoita, mukaan lukien australialaista televisio-ohjelmaa "Australia's Greatest Athlete", tennispelaaja David Nalbandiania, Lotus F1 -formulatallia, Williams -formulatallia ja seikkailija Bear Gryllsia.


title: Maskeeraus

text: Maskeerausta käytetään esittävissä taiteissa luomaan näyttelijästä esittettävän hahmon näköinen.


title: Maskeeraus

text: Maskeerausta käytettiin jo keskiajalla uskonnollisissa näytelmissä, joissa enkeleiden kasvot maalattiin punaisiksi ja Jumalan ja Jeesuksen valkoiseksi tai kultaiseksi. Antiikin Kreikan ja Rooman teattereissa ei vielä tarvittu maskeerausta, sillä näyttelijät käyttivät naamioita. Elisabetin ajan Englannissa maskeerauksessa käytettiin esimerkiksi liitua varkaiden ja kummituksen puuteroimiseksi.


title: Maskeeraus

text: Teatterivalaistuksen kehittymisen jälkeen 1800-luvulla myös maskeerauksesta tuli taidokkaampaa. Ludwig Leichnerin 1860-luvulla kehittämä kasvomaali antoi näyttelijöille mahdollisuuden luoda kekseliäämpiä maskeerauksia. Leichnerin maali oli kuitenkin liian raskasta elokuviin, ja 1910-luvulla Max Factor kehitti puolijuoksevan meikkivoiteen varhaisia elokuvia varten. Hän kehitti lisää maskeerausta 1920-luvulla muiden elokuvatekniikoiden kehittyessä. Ensimmäisenä tunnettuna maskeerajana voidaan pitää näyttelijä Lon Chaney vanhempaa, joka teki maskeja varhaisiin kauhuklassikoihin.


title: Maskeeraus

text: Maskeerausta voidaan käyttää hävittämään elokuvan-, televisiosarjan- tai teatterintekemisessä aiheuttavat näkyvät jäljet tai meikkauksen tavoin vahvistamaan näyttelijän positiivisia piirteitä ja häivyttämään muita piirteitä. Hahmomaskeerauksessa sen sijaan luodaan näyttelijästä se hahmo, jota hän esittää. Tähän kuuluvat esimerkiksi etniset maskit ja ikämuutokset sekä lisäksi myös tieteis- tai kauhuelokuvien hirviömaskit.


title: Eve Best

text: Eve Best (s. Emily Best, 31. heinäkuuta 1971 Lontoo, Englanti, Yhdistynyt kuningaskunta) on englantilainen näyttelijä. Hänet tunnetaan parhaiten tri Eleanor O'Haran roolista Showtimen komediasarjasta "Nurse Jackie".


title: Trance metal

text: Trance Metalli on eräs metallimusiikin alalajeista. Termillä tarkoitetaan musiikkia, jossa raskaaseen rock musiikkiin sekoitetaan konemusiikin elementtejä, erityisesti melodisia nousevia ja laskevia kosketinääniä, sekä usein toistuvia syntetisaattoriääniä luomaan ambienssia. Yleinen tempo kappaleissa on 130bpm ja 160bpm välillä. Laulu koostuu usein death metal tyyppisestä örinästä ja puhtaan laulun sekoituksesta. Usein myös naislauluääntä samplataan kappaleisiin.


title: Trance metal

text: Tyylilaji tuli tunnetuksi Blood Stain Child nimisen yhtyeen myötä 2000 luvun alussa, kun he siirtyivät Idolator-albumillaan melodisesta death metalista elektronisempaan suuntaan. Kuitenkin vasta heidän Mozaiq-albumillaan trance metal genre oli syntynyt sen tunnettuun muotoon ja hyvä esimerkki genrestä on FREEDOM-kappale, josta on myös tehty musiikkivideo. Myös yhtyeet kuten Silent Descent, Crossfaith ja Lost Eden ovat vaikuttaneet suuresti genren syntymiseen.


title: Trance metal

text: Yhtyeet, joita luokitellaan trance metalli genreen, ottavat yleensä vaikutteita trancesta, eurodancesta, dark ambientista ja industrial metalli tyylisestä musiikista. Usein vaikutteina on myös pohjoismaiset melodista death metallia soittavat yhtyeet, kuten Eternal Tears Of Sorrow, In Flames, Soilwork sekä Norther, mutta paljon poikkeuksiakin on.


title: Trance metal

text: Trance-vaikutteisia metalliyhtyeitä on ajan saatossa ollut lukuisia, mutta huomattavimpia trance musiikin elementtejä voi huomata Pain-yhtyeen sekä Infected Mushroom -yhtyeiden musiikissa. Muita trance elementtejä sisältäviä yhtyeitä on mm. Project Silence, Crossfaith, ＮＥＷ ＢＲＥＥＤ, FEAR FROM THE HATE, Asking Alexandria, Upon This Dawning, Silent Descent, Lost Eden, The Devil Wears Prada (yhtye), Celldweller, 2 Times Terror,T3CHN0PH0B1A sekä Black Light Discipline, Punto Omega, Timecry sekä Korean ARES.


title: Trance metal

text: Viime vuosina moni artisti on ottanut musiikkiinsa pieniä elementtejä Trance metal -genren viitoittamasta suunnasta.


Luettelo Suomessa hävinneistä kasvilajeista. Seuraavat lajit ovat hävinneet Suomesta, joten ne luokitellaan alueellisesti hävinneiksi (RE, "Regionally Extinct").


title: Luettelo Suomessa hävinneistä kasvilajeista

text:
Alkuperäisenä hävinnyt, myöhemmin luontaisesti levinnyt uustulokas. Luokiteltu viimeksi arviointiin soveltumattomiin lajeihin (NA).
Hävinnyt muinaistulokas, joka on luokiteltu viimeksi arviointiin soveltumattomiin lajeihin (NA).
Mahdollisesti hävinnyt Suomen kasvistosta. Luokiteltu viimeksi erittäin uhanalaiseksi (EN).


text: Mahdollisesti hävinnyt Suomesta. Luokiteltu viimeksi äärimmäisen uhanalaiseksi (CR).


text: Ylemmät luettelot perustuvat vuoden 2010 uhanalaisuusarviointiin. Aiemmin käytetyssä Suomen kansallisessa arviointimenettelyssä myös jotkin vanhat tulokaslajit huomioitiin. Vuoden 1992 arvioinnissa hävinneiksi (H) katsottiin lisäksi seuraavat putkilokasvilajit:


title: Ilmaperspektiivi

text: Ilmaperspektiivi on syvyysvaikutelma, joka syntyy kaukaisten kohteiden näkymisestä sitä vaaleampina ja sinertävämpinä mitä kauempana ne ovat.


title: Ilmaperspektiivi

text: Ilmaperspektiivi syntyy, kun valo siroaa ilmamolekyyleistä ja ilman epäpuhtauksista. Sirontaa on enemmän, kun etäisyys lisääntyy. Valon aallonpituus vaikuttaa sironnan voimakkuuteen niin, että sininen valo siroaa enemmän kuin punainen, joten ilmaperspektiivi näkyy usein sinertävänä. Mitä kauempana kohteet sijaitsevat, sitä enemmän ilmaa ja siten myös sironnutta valoa on niiden ja katsojan välissä ja sitä vaaleammilta ja sinisemmiltä ne näyttävät.


title: Ilmaperspektiivi

text: Ilmaperspektiivi vähentää näkyvyyttä kauas. Tosin napaseutujen puhtaassa ja kuivassa ilmassa näkyvyys voi olla jopa satoja kilometrejä. Kauas näkemisen raja tulee kuitenkin 300 kilometrin tuntumassa vastaan.


title: Ilmaperspektiivi

text: Maalauksessa ilmaperspektiivillä eli väriperspektiivillä tarkoitetaan etäisyysvaikutelman tai syvyysilluusion luomista väreillä. Kaukaisemmat kohteet kuvataan vaaleammilla ja kylmemmillä sinisävyisillä väreillä kuin etuala. Ilmaperspektiiviä on käytetty alankomaalaisessa maalaustaiteessa 1400-luvulta lähtien. Muun muassa Leon Battista Alberti ja Leonardo da Vinci ovat kirjoittaneet sen käytöstä. Da Vinci käytti ilmaperspektiiviä monissa maalauksissaan, kuten Mona Lisa ja Neitsyt Maria, Jeesuslapsi, lammas ja Pyhä Anna. Suomessa kansallisromanttisessa ja kultakauden maisemaalauksessa ilmaperspektiiviä on käytetty usein, esimerkiksi Eero Järnefelt "Maisema Kolilta" ja "Raatajat rahanalaiset" -maalauksissaan.


title: Requiem (Duruflé)

text: Requiem (op. 9) on Maurice Duruflén sävellysteos.


title: Requiem (Duruflé)

text: Duruflé sävelsi vuonna 1947 urkukappaleiden sarjaa, joka perustui gregoriaanisiin lauluihin requiem-messuun. "Requiem" sai alkunsa, kun kustantaja Durand tilasi Duruflélta kyseisiin teksteihin perustuvan suurimuotoisen teoksen. "Requiemista" valmistui kolme versiota. Vuodelta 1947 ovat versiot, joissa yhdessä säestyksestä vastaa orkesteri ja toisessa urut. Versio, jossa käytetään pientä orkesteria, on vuodelta 1961.


title: Requiem (Duruflé)

text: Duruflé sävelsi teoksensa gregoriaanisten teemojen pohjalta isänsä muistolle. Säveltäjä itse kuoli vuonna 1986, ja "Requiem" esitettiin 11. lokakuuta järjestetyssä muistotilaisuudessa.


title: Requiem (Duruflé)

text: Duruflén requiemiin ei kuulu "Dies irae" -osiota.


title: Islannin maihinnousu

text: Islannin maihinnousu, koodinimeltään operaatio Fork, oli Britannian kuninkaallisen laivaston suorittama sotatoimi Islannissa toisessa maailmansodassa.


title: Islannin maihinnousu

text: Brittien tavoite Islannin miehittämisessä oli estää saksalaisia tekemästä sitä ensin. Kun Adolf Hitlerin mielenkiinto Islannin suhteen heräsi brittien maihinnousun jälkeen, hän käski sodanjohtonsa suunnitella Islannin kaappaaminen briteiltä, tälle suunnitelmalle annettiin nimeksi operaatio Ikarus. Sitä ei pantu koskaan toimeen sillä se olisi edellyttänyt muiden, sittemmin hylättyjen operaatioiden toteuttamista ensin.


title: Islannin maihinnousu

text: Merijalkaväen sotilaat nousivat 7. toukokuuta Greenockissa risteilijöihin "HMS Berwick" ja "HMS Glasgow", joiden suojana olivat hävittäjät "HMS Fortune" ja "HMS Fearless". Osasto lähti seuraavana päivänä merelle kohti Islantia. Merijalkaväki nousi maihin varhain aamulla 10. toukokuuta 1940, jolloin brittijoukot purettiin aluksista Islannin pääkaupungissa Reykjavíkissa. Vastarintaa kohtaamatta joukot katkaisivat nopeasti viestintäyhteydet ja ottivat strategiset kohteet haltuunsa. Islannissa olleet Saksan kansalaiset pidätettiin ja heidät siirrettiin risteilijöihin kuljetettavaksi Britanniaan. Pakko-otettuaan paikalliset ajoneuvot, joukot siirtyivät Hvalfjörðuriin, Kaldaðarnesiin, Sandskeiðiin ja Akranesiin saksalaisten mahdollisten vastatoimien varalta. Seuraavien päivien aikana Reykjavíkiin toimitettiin ilmatorjuntakalustoa.


title: Islannin maihinnousu

text:
Maihinnousupäivän iltana Islannin hallitus esitti protestin tapahtuneesta kutsuen sitä törkeäksi Islannin puolueettomuuden loukkaukseksi. Samana päivänä pääministeri Hermann Jónasson piti radiopuheen, jossa hän kehotti islantilaisia suhtautumaan brittiläisiin sotajoukkoihin vieraanvaraisesti. Britit lupasivat korvauksen kaikista aiheuttamistaan vahingosta ja samalla luvattiin joukkojen poistuvan kokonaisuudessaan sodan päätyttyä.
Maihinnousuun osallistui 746 merijalkaväen huonosti varustettua ja vain osittain koulutettua miestä. Vaikka maihinnousu suoritettiin menestyksekkäästi joukot eivät olisi kyenneet puolustamaan 103 000 neliökilometrin aluetta. 4 000 Britannian armeijan sotilasta nousi maihin 17. toukokuuta Islannissa vaihtaen merijalkaväen joukot. Myöhemmin miesten lukumäärä kohosi 25 000:een.


title: Islannin maihinnousu

text: Vuoden kuluttua brittijoukot korvasi yhdysvaltalaiset 40 000 miehen suuruiset joukot, jotka viipyivät saarella sodan loppuun saakka. Yhdysvaltain vastuu saaren puolustuksesta päättyi lokakuussa 1946, mutta sopimuksen mukaan Yhdysvallat varasi mahdollisuuden sijoittaa saarelle tarvittaessa joukkojaan.


title: Kapearunkokone

text: Kapearunkokoneeksi kutsutaan lentokonetta, jonka rungon leveys on noin 3–4 metriä. Kapearunkokoneen matkustajaversiossa on tyypillisesti vain yksi käytävä ja istuimia yhdellä rivillä kahdesta kuuteen.


title: Kenza Farah

text: Kenza Farah (, s. 8. heinäkuuta 1986 Bejaïa) on algerialainen R&B-laulaja.


title: Kenza Farah

text: Farah syntyi Bejaïassa kuusilapsiseen perheeseen, joka muutti varhain Ranskaan, Marseilleen. Hän kiinnostui laulamisesta 14-vuotiaana ja osallistui paikallisiin konserteihin ja laulukilpailuihin. Näiden kiertueiden myötä Farah onnistui saamaan levysopimuksen Karismatik levy-yhtiön kanssa. Sittemmin hän aloitti ensimmäisen levynsä Authentikin tuottamisen joulukuussa 2006, joka julkaistiin heinäkuussa 2007.


title: Päivärinteen koulu

text: Päivärinteen koulu voi tarkoittaa seuraavia oppilaitoksia:


title: Requiem (Ockeghem)

text: Johannes Ockeghem sävelsi Requieminsa todennäköisesti Kaarle VII:n hautajaisiin (1461). Teos on voitu esittää myös Ludvig XI:n hautajaisissa (1483). Kyseessä on vanhin säilynyt polyfoninen sielunmessu; Dufayn requiem lienee sävelletty aiemmin, mutta on kadonnut.


title: Requiem (Ockeghem)

text: Ockeghemin requiem on säilynyt Chigi Codexissa. Se on sävelletty neljälle äänelle ja muodostuu viidestä osasta:


title: Bandaranaiken kansainvälinen lentoasema

text: Bandaranaiken kansainvälinen lentoasema (, ) on Sri Lankan saarivaltion ainoa kansainvälinen lentoasema. Lentoasema sijaitsee 35 kilometrin päässä pääkaupunki Colombosta ja se valmistui vuonna 1957. Lentoasemalla on yksi 3,35 kilometriä pitkä kiitotie. Bandaranaiken kansainvälinen lentoasema toimii solmukohtana SriLankan Airlinesille ja Mihin Lankalle.


title: Solifer 50R

text:
Solifer 50R on Soliferin tuottama moposkootteri, jota on valmistettu vuodesta 2007 lähtien. Ulkonäkö on pysynyt samanlaisena koko ajan. Väreinä ovat musta, oranssi ja valkoinen. Tekniikka on hieman muuttunut eri mallien välillä.
Tangossa on seuraavat hallintalaitteet: virtalukko (rattilukko), munkatkaisin, suuntavilkkujen katkaisin, valojen katkaisin, äänimerkin katkaisin ja sähkökäynnistyspainike.


title: Ohjuslautta Isku

text: Ohjuslautta Isku oli Suomen merivoimien ohjuslautta. Nimi valittiin entiseltä moottoritorpedovene Iskulta, koska sekin oli alun perin koulutustarkoituksiin rakennettu koealus.


title: Ohjuslautta Isku

text: Alus rakennettiin Porissa Reposaaren konepajalla vuonna 1970. Se oli Suomen ensimmäinen ohjusvene. Alus oli tarkoitettu yksinomaan koulutusalukseksi uusia ohjusmiehiä varten, joten merikelpoisuus katsottiin toisarvoiseksi kantokykyyn verrattuna, joten aluksesta päätettiin tehdä yksirunkoinen lautta. Näin siksi koska koulutusammunnat tehtäisiin sisäsaaristossa.


title: Ohjuslautta Isku

text: Alukseen ostettiin Neuvostoliitosta aseet: neljä laukaisualustaa P-15 Termit () -meritorjuntaohjuksille sekä yksi 30 mm kaksoistykki. Samat ohjukset ja niiden laukaisulaitteet olivat käytössä myös Tuima-luokan ohjusveneissä, joista oli jo tehty hankintapäätös.


title: Ohjuslautta Isku

text: Alus palveli ohjusmiesten koulutuksessa aina vuoteen 1988 asti, jolloin se poistettiin käytöstä Suomen merivoimien luovuttua Styx-ohjuksista.


title: Pianokonsertto nro 2 (Brahms)

text: Johannes Brahms aloitti toisen pianokonserttonsa (op. 83) säveltämisen vuonna 1878 ja saattoi työnsä loppuun heinäkuussa 1881. Säveltäjä itse tulkitsi soolo-osuuden teoksen ensimmäisessä esityksessä yksityiskonsertissa Meiningenissä lokakuussa 1881. Hän toimi pianistina myös, kun teos kantaesitettiin julkisesti Budapestissa saman vuoden marraskuun 9. päivänä. Brahms omisti teoksensa Eduard Marxsenille.


title: Pianokonsertto nro 2 (Brahms)

text: Konsertto on B-duurissa ja neliosainen. Kolmannessa osassa kuullaan sellosoolo. Selloteeman pohjalta säveltäjä sävelsi myöhemmin laulun "Immer leiser wird mein Schlummer".


title: Eteläinen suurpiiri

text: Eteläinen suurpiiri () on Helsingin kaupungin eteläisten kaupunginosien muodostama suuralue. Siihen kuuluu Töölönlahden ja Pitkänsillan etelä- ja länsipuolella oleva osa kantakaupunkia sekä Lauttasaari. Suurpiiri jakautuu Vironniemen, Kampinmalmin, Taka-Töölön, Ullanlinnan ja Lauttasaaren peruspiireihin.


title: Eteläinen suurpiiri

text: Muun muassa Helsingin ydinkeskusta ja Suomenlinna kuuluvat eteläiseen suurpiiriin.


title: Bushido (rap-artisti)

text: Bushido () (oik. Anis Mohamed Youssef Ferchichi, s. 28. syyskuuta 1978 Bonn, Länsi-Saksa) on saksalainen rap-artisti, joka on palkittu kahdesti MTV Europe Music Awardsilla vuosina 2006 ja 2007.


title: Bushido (rap-artisti)

text: Hänestä on tehty myös elämäkertaansa pohjautuva elokuva Zeiten ändern Dich, jossa Bushido näyttelee itseään.


title: Bushido (rap-artisti)

text: Bushido alkoi työstämään demoja vuonna 1998 ja julkaisi ensimmäisen demonsa Frauenarzt-Tanga-Tanga vuonna 2000, jonka tekemisessä mukana oli King Orgasmus One. Vuotta myöhemmin hän perusti King Orgasmus Onen, Bass Sultan Hengztin ja D-Bon kanssa levy-yhtiön I Luv Money Records. Bushido lopulta jätti levy-yhtiön vuonna 2003, jonka aikana hän julkaisi muun muassa ensimmäisen demoalbuminsa King of KingZ. Sitä ennen Bushido oli jo tehnyt levysopimuksen Aggro Berlinin kanssa, mutta sai vasta demoalbuminsa myötä julkaistua ensimmäisen sooloalbuminsa Vom Bordstein bis zur Skyline vuonna 2003. Sitä ennen hän julkaisi ystävänsä Flerin kanssa Carlo, Cokxxx, Nutten albumin, jossa kaksikko käytti toisia taiteilijanimiään.


title: Bushido (rap-artisti)

text: Vuotta myöhemmin Bushido vaihtoi levy-yhtiötä perustaessaan yhdessä D-Bon kanssa Sonyn jakeleman ersguterjungen levy-yhtiön. Samalla hän tuotti toisen sooloalbuminsa Electro Ghetto, jota seurasi vuotta myöhemmin kolmas sooloalbumi Staatsfeind Nr. 1, joka myi platinaa. Myös vuonna 2006 julkaistu Von der Skyline zum Bordstein zurück myi vuonna 2006 kultaa ja vuotta myöhemmin platinaa. Seitsemäs studioalbumi ja samalla viides sooloablumi 7 myi niin ikään platinaa Saksassa ja kultaa Itävallassa. Heavy Metal Payback ei menestynyt yhtä hyvin edellisen albumien kanssa, mutta se oli edellisen albumin tavoin saksalaisen Media Control Charts albumilistalla sijalla yksi.


title: Bushido (rap-artisti)

text: Bushido syntyi Bonnissa tunisialaiselle isälle ja saksalaiselle äidille, joka kääntyi Islamin uskoon. Vanhempiensa erottua Bushido kasvoi Tempelhofissa äitinsä ja nuoremman veljensä kanssa. Hänellä oli 14 vuoden ajan kurdinturkkilainen isäpuoli. Bushido kävi koulua Eckener Gymnasiumissa aina 10. luokkaan asti, kunnes vaihtoi koulua. Hänen koulun käynti jäi kuitenkin kesken poliisin vietyä hänet ulos luokasta. Syytteisiin lukeutui muun muassa huumeiden hallussapito ja ilkivalta. Tuomari antoi hänelle määräyksen joko mennä vankilaan tai ammattikouluun. Bushido valitsi jälkimmäisen ja ryhtyi graffitimaalariksi. Tuolloin hän tapasi Flerin, joka sai hänet kiinnostumaan rap musiikista.


title: Bushido (rap-artisti)

text: Bushido vietti 15 päivää vankilassa, kun hän hakkasi yhdessä kahden henkivartijansa kanssa 19-vuotiaan itävaltalaismiehen 30. heinäkuuta 2005. Bushido syytti miestä vuokra-autonsa renkaiden puhkomisesta, joka puolestaan sai vakavia päävammoja. Bushido oli vankilassa 3.-18. elokuuta kun hänen 100 000 euron takuu maksettiin. Bushido joutui myöhemmin 4. marraskuuta 2005 maksamaan 20 000 euroa Itävallan oikeudelle ja tuhat euroa uhrille.


title: Stabat Mater (Palestrina)

text: Giovanni Pierluigi da Palestrina sävelsi Stabat Materinsa noin vuonna 1590 paavi Gregorius XIV:lle. 1600-luvulle mennessä oli muodostunut perinteeksi laulaa teos Sikstiiniläiskappelissa palmusunnuntain offertoriumissa. Teos on kirjoitettu kahdeksalle äänelle, jotka jakautuvat kahteen kuoroon (2 × SATB).


title: Stabat Mater (Palestrina)

text: Richard Wagner teki vuonna 1848 Palestrinan "Stabat Materista" version Dresdenissä järjestettyä konserttiaan varten. Lisztin suosituksesta kyseinen versio julkaistiin vuonna 1878.


title: Greyson Michael Chance

text: Greyson Michael Chance (s. 16. elokuuta 1997) on yhdysvaltalainen laulaja, pianisti ja sanoittaja. Hän tuli tunnetuksi ￼￼The Ellen DeGeneres Show'sta, jossa hän esiintyi kolmesti. Videota hänen huhtikuussa 2010 esittämästään versiosta Lady Gagan "Paparazzista" on katsottu YouTubessa jo yli 50 miljoonaa kertaa.


title: Greyson Michael Chance

text:
Greyson Chance syntyi vuonna 1997 Wichitassa, Texasissa ja asuu nykyään Edmondissa, Oklahomassa. Hänen perheeseensä kuuluvat vanhemmat Scott ja Lisa Chance, isosisko Alexa ja isoveli Tanner.
Chance alkoi soittaa pianoa 8-vuotiaana ja on käynyt pianotunneilla, muttei ole koskaan käynyt laulutunneilla. Chancen inspiraationa ja idolina on Lady Gaga. Hän on lisännyt YouTubeen videoita, joissa hän laulaa. Hän on sanoittanut itse muutamia kappaleita: "Broken Hearts" kertoo Chancen omista kokemuksista ja "Stars" eräästä pariskunnasta. Laulun pariskunnasta vaimolla on syöpä ja hän pyytää tähdiltä apua ongelmiinsa. Chancen tuorein single on "Sunshine and City Lights". Häntä on verrattu usein julkisuudessa teinisensaatio Justin Bieberiin.


title: Greyson Michael Chance

text: Vuonna 2010 Ellen DeGeneres näki videon, jossa Chance laulaa Lady Gagan "Paparazzi" -kappaleen. Hän kutsui Chancen Kaliforniaan ohjelmaansa esiintymään. Ellen DeGeneres Show’ssa tämä sai yllättävän onnittelupuhelun Lady Gagalta. Chancen debyyttisingle oli nimeltään "Waiting Outside the Lines". Hän esitti sen livenä "Ellen DeGeneres Show"'ssa. Chance on vieraillut show’ssa kolme kertaa.


title: Yamaha Motor Company

text: Yamaha Motor Company on japanilainen valmistavan teollisuuden yritys. Yamaha Motor Companyn pääkonttori sijaitsee Iwatassa Japanissa. Yritys perustettiin 1. heinäkuuta 1955 eriyttämällä Yamaha Corporationin moottoripyörädivisioona vuonna 1955 erilliseksi, itsenäiseksi yhtiökseen.


title: Yamaha Motor Company

text: Nykyään yrityksellä on neljä päätoimialaa. Nämä ovat: kaksipyöräiset (moottoripyörät ja polkupyörät), meri (perämoottorit, vesikulkuneuvot, purjeveneet, kalastusveneet ja japanilaistyyliset veneet), erikoiskoneet (nelipyöräiset pienajoneuvot, mönkijät, golfkärryt, sähkögeneraattorit, moottorit jne) sekä teollisuuskoneet ja robotit (pinta-asennuskoneet ja teollisuusrobotit). Yhtiö tuottaa myös autojen moottoreita. Maaliskuussa 2017 sillä oli 109 tytäryhtiötä konsernissaan ja kolme erillisyhtiöinä sekä 27 vähemmistöosuutta tai muuta kytkentää muihin yhtiöihin.


title: Yamaha Motor Company

text: Yamaha Motor on maailman toiseksi suurin moottoripyörävalmistaja Hondan jälkeen (kun alle 50 cc:n "moottoripyörät" lasketaan mukaan; yli 50 cc:n moottoripyörissä Yamaha on suurin valmistaja). Yhtiö tuottaa myös monia muita ajoneuvoja, kuten mönkijöitä, veneitä, moottorikelkkoja, veneen perämoottoreita ja vesiskoottereita.


title: Yamaha Motor Company

text: Yamaha Motor Company toimi yli 50 vuotta yhteistyössä Konekesko Oy:n kanssa Suomessa. Kesko-konserniin kuuluva Konekesko toi maahan Yamahan kaikkia maalla ja meressä kulkevia laitteita. Yhteistyö alkoi vuonna 1966 Yamaha-perämoottoreiden maahantuonnilla, ja Yamaha on pitänyt perämoottoreiden markkinajohtajan paikkaa Suomessa vuodesta 1977 lähtien. Heinäkuun 2017 alusta Yamahan vapaa-ajan koneiden tuotteiden myynti ja markkinointi Suomessa siirtyi Keskolta Yamaha Motor Europe N.V.:n Suomen sivuliikkeelle.


title: Yamaha Motor Company

text: Suomessa Yamaha Motor Company omistaa Buster-alumiiniveneitä ja Yamarin-veneitä valmistavan Inhan Tehtaat Oy Ab:n.


title: Yamaha Motor Company

text: Yamaha kehitti ensimmäiset moottorikelkat. Ensimmäisiä malleja oli esim. SRX440. Yamaha on myös kehittänyt ensimmäiset nelitahtiset moottorikelkat. Nelitahtimoottorilla olevat kelkat, esim. Phazer, Nytro ja RX-1, ovat myyneet hyvin. Muita nelitahtisten moottorikelkkojen valmistajia ovat muun muassa BRP ja Arctic Cat.


title: Philosophy of Winter

text: Philosophy of Winter on Forest Silencen vuonna 2006 julkaisema esikoisalbumi. Se eroaa edellisistä julkaisuista uudenlaisten black metal -elementtien vuoksi, vaikka yhtye onkin säilyttänyt ambient-henkisyyden. Levyn kappaleet ovat melko pitkiä, kaikki muut ovat 7-minuuttisia paitsi "Spirits of the Winds" ja "At the Dawning of Chaos". Pisin kappale on levyn nimikkokappale "Philosophy of Winter", joka kestää melkein 8 minuuttia.


title: Keskinen suurpiiri

text: Keskinen suurpiiri () on Helsingin kaupungin keskusta-alueen kaupunginosien muodostama kaupunkisuunnittelullinen suurpiiri. Keskiseen suurpiiriin kuuluvat muun muassa Kallion, Alppiharjun ja Pasilan kaupunginosat.


title: Keskinen suurpiiri

text: Väkiluvun ja työpaikkamäärien kehitys vuosien 1995 ja 2015 välillä on kuvattu alla olevassa taulukossa:


title: Keskinen suurpiiri

text: Lähde: http://aluesarjat.fi


title: Circus (lehti)

text: Circus oli yhdysvaltalainen kuukausittain ilmestynyt musiikkilehti. Sen perusti Gerald Rothberg nimellä "Hullabaloo" vuonna 1966.


title: Circus (lehti)

text: 1960−1970-lukujen vaihteessa lehti kertoi erityisesti The Doorsin, Genesiksen ja Grand Funk Railroadin kaltaisista yhtyeistä. Rothberg tajusi myöhemmin, että lehden kohdeyleisö, teinipojat, rakasti lukea jatkuvasti juttuja suosikkirocktähdistään. Esimerkiksi kun Kiss-yhtye löi läpi 1970-luvun puolivälissä, heistä tuli lehden suurimpia kansikuvatähtiä.


title: Circus (lehti)

text: Circus sisälsi juttuja kaikenlaisesta rock- ja popmusiikista, mutta mukana oli myös aina suuri artikkeli heavy metal- tai hard rock -yhtyeestä. Erityisesti 1980-luvulla, glam metalin tehtyä läpimurtonsa, lehti suuntautui entistä vahvemmin raskaamman musiikin suuntaan. Tuolloin kansikuvassa oli jatkuvasti Def Leppardin, Van Halenin tai Bon Jovin kaltainen yhtye. Grunge-aallon iskiessä 1990-luvun alussa Circus menetti pesäkkeensä.


title: Circus (lehti)

text: Lehden viimeinen numero ilmestyi toukokuussa 2006.


title: Ilmanvaihtosaneeraus

text: Ilmanvaihtoremontti on remontti, jossa uusitaan kiinteistön ilmanvaihtojärjestelmää joko osittain tai kokonaan. Yleensä ilmanvaihtojärjestelmä uusitaan jonkin havaitun ongelman tai puutteen vuoksi, esim. tunkkainen sisäilma, liialliset lämmityskulut, allergiaoireet tai rakenteiden terveyteen liittyvät oireet.


title: Ilmanvaihtosaneeraus

text: Ilmanvaihtojärjestelmän uusinnan yhteydessä on hyvä huomioida että saneeraus tulisi kerralla tehtyä olemassa olevien rakennusmääräysten mukaisiksi. Nykyaikainen koneellinen tulo- ja poistoilmanvaihtojärjestelmä on mahdollista rakentaa lähes kaikkiin asunto- ja talotyyppeihin. Uusissa rivi- ja kerrostalossakin suositaan asuntokohtaista ilmanvaihtojärjestelmää.


title: Ilmanvaihtosaneeraus

text: Ilmanvaihtoremontilla saavutetaan parempi sisäilma, kustannussäästöjä, kiinteistön arvon nousua sekä asumisviihtyvyyteen vaikuttavia tekijöitä. Mm. sisäilman jäähdytys on mahdollista tietyillä ilmanvaihtokoneilla.


title: Ilmanvaihtosaneeraus

text: Ilmanvaihtoremontti alkaa ilmanvaihdon ammattilaisen suorittamalla tarvekartoituksella ja hankesuunnittelulla. Jos yhtiökokous kannattaa remonttia, käynnistetään tarjouskilpailu, johon pyydetään mahdollisimman samanlaisia tarjouksia eri järjestelmätoimittajilta. Hinnan ei tule olla ainoa valintakriteeri ja kannattaakin pyytää asiantuntijaa tekemään tarjouksien vertailu, jos taloyhtiön hallituksesta ei löydy tarpeeksi ammattitaitoa tähän. Kun toimittaja on valittu, remontti etenee asunto kerrallaan ja yleensä taloyhtiö maksaa remontista urakoitsijalle sitä mukaa kun työ etenee eikä siis koko summaa kerrallaan. Yhden asunnon ilmanvaihtosaneeraus kestää yleensä muutaman päivän ajan. Työ voidaan tehdä mihin vuodenaikaan hyvänsä.


title: Ilmanvaihtosaneeraus

text: Työvaiheet ovat tyypillisesti seuraavat:


title: Promessointi

text: "Promessointi" on kuolleen ihmisruumiin perinteisen hautaamisen tai tuhkaamisen sijalle ehdotettu menetelmä, jossa ruumis hävitettäisiin pakastamalla nestetypessä ja sitten tärisyttämällä tomuksi, jota kuivattuna jää noin 20 kg. Tekniikassa ruumis upotettaisiin nestetyppeen (-196 °C), jolloin se kovettuu ja haurastuu. Kun jäätynyttä ruumista tärytetään arkussaan tärypöydällä, se menetelmän kehittäjien mukaan hajoaa karkeaksi tomuksi. Seuraavaksi tyhjiössä tehtävällä pakastekuivauksella haihdutettaisiin jäänteistä kaikki neste; ihmisruumiista noin 70 % on vettä. Kuiva tomu voidaan haudata biohajoavassa uurnassa tai arkussa normaaliin tapaan. Muut tutkijat ovat kiistäneet että syväpakastettu ihmisruumis näin tomuuntuisi.


title: Promessointi

text: Menetelmän kehitti vuonna 1999 ruotsalainen biologi Susanne Wiigh-Mäsak, joka on hakenut sille patenttia 35 maassa. Hän halusi kehittää ekoystävällisen vaihtoehdon arkkuhautaukselle, joka on kallista ja kuluttaa maapinta-alaa, ja tuhkaukselle, joka saastuttaa ilmaa. Hän tutki yhdessä Jönköpingin piispan kanssa mahdollisuutta ekologisiin hautajaisiin ja kehitti promessoinnin.


title: Promessointi

text: Menetelmän idea on muuttaa ruumiin biomassa mahdollisimman ekoystävälliseen muotoon. Nestetyppi on terästeollisuuden sivutuote (LD-prosessi käyttää puhdasta happea), joka menisi muutoin hukkaan. "Promessoinnissa" vesi ja muut haihtuvat yhdisteet poistuvat ruumiista ja jäljelle jäävästä tomusta on metalliosat - kuten proteesit ja hampaiden amalgaamipaikat - helppo poistaa esim. magneetilla. Koska prosessissa ei tapahdu mitään, mikä tuottaisi hiilidioksidia palamisen avulla, kehon sisältämä hiili jää tomuun sen sijaan että se vapautuisi ilmakehään. Kun tomu haudataan, orgaaniset aineet sitoutuvat maaperään. Haudalle voidaan istuttaa puu tai jokin muu kasvi, joka käyttää ruumiin kivennäisaineet hyväkseen. Ruumis maatuu tällä tavalla vajaassa vuodessa. Susanne Wiigh-Mäsak on valinnut muistokasvikseen valkoisen alppiruusun.


title: Promessointi

text: Prosessin ajatellaan olevan arkkuhautausta ja tuhkausta ekologisempi, jälkimmäisistä vapautuu suuri määrä raskasmetalleja - Ruotsin 73 krematoriota tuottavat noin 32% maan kaikesta elohopeapäästöistä ilmakehään. Monet uskonnot asettavat rajoitteita hautaustavalle - islam ei hyväksy tuhkausta ja juutalaiset yhdistävät krematoriot holokaustiin.


title: Promessointi

text: Laitosta, jossa promessointi tapahtuisi, kutsuttaisiin "promatorioksi". Ruotsissa menetelmän käyttöönoton sallimista on yritetty selvittää useita kertoja.


title: Promessointi

text: "Promessointi" on johdettu italian kielen sanasta "promessa", "lupaus".


title: Rykodisc

text: Rykodisc on vuonna 1983 perustettu yhdysvaltalainen levy-yhtiö ja Warner Music Groupin alamerkki. Tällä hetkellä (kirjoitettu toukokuussa 2010) Rykodiscin alaisuuteen kuuluvia artisteja ja yhtyeitä ovat muun muassa Basshunter, Belinda Carlisle ja The Posies. Entisiin kuuluvat muun muassa David Bowie ja Yoko Ono. Vuosien aikana Rykodisciin on liitetty levy-yhiöt Hannibal Records, Tradition Records, Gramavision Records, Emperor Norton Records, Restless Records ja viimeisimpänä Cordless Recordings.


title: Spruance-luokka

text: Spruance-luokka oli Yhdysvaltain laivaston hävittäjäluokka, joka suunniteltiin 1960-luvulla korvaamaan toisen maailmansodan aikana rakennettuja Allen M. Sumner -luokan ja Gearing-luokan hävittäjiä. Alusten pääasiallisena tehtävä oli toimia lentotukialusryhmien sukellusveneentorjunnassa. Kooltaan alukset ovat kuitenkin kaksi kertaa niin isoja kuin toisen maailmansodan aikaiset hävittäjät ja silloisiin risteilijöihin verrattavia. Aluksia rakennettiin vuosina 1970–1979 kaikkiaan 31. Johtoalus ja siten koko luokka on nimetty toisen maailmansodan amiraali Raymond A. Spruancen mukaan.


title: Spruance-luokka

text:
Luokka oli suunniteltu täysin puhtaalta pöydältä. Se oli ensimmäinen yhdysvaltalainen sotalaiva, jossa oli kaasuturbiinimoottori. Rungossa oli sen verran kasvunvaraa, että Ticonderoga-luokka suunniteltiin myöhemmin Spruancen rungolle, vaikka alukset onkin luokiteltu risteilijöiksi.
Kaikki alukset rakensi Ingalls Shipbuilding Pascagoulassa Mississippissä.


title: Spruance-luokka

text: Spruance-luokan sukellusvenetorjuntajärjestelmän sensoriksi valittiin SQS-53-kaikuluotain, myöhemmin perässä vedettävä SQR-19-kuuntelulaite ja kaksi SH-60 Seahawk-LAMPS-helikopteria. Tämän jälkeen ASROC-heitin pystyy laukaisemaan kevyen Mark 46 -torpedon 22 km etäisyydelle. Lisäksi aluksessa on kaksi kolmen torpedon laukaisinta ja vaatimaton ilmatorjunta-aseistus RIM-7 Sea Sparrow -ohjuksella ja kaksi 5" MK 45 -tykkiä. Aluksen kevyt aseistus sai kohtaansa kovaa kritiikkiä kongressissa ja laivasto päivitti 24 alusta 1980-luvulla asentamalla VLS-järjestelmän, jonka 61 siiloon voi sijoittaa Tomahawk- tai Boeing Harpoon-ohjuksen, ja kahdella Phalanx CIWS-järjestelmällä.


title: Spruance-luokka

text: Päivitysten myötä laivojen paino lisääntyi merkittävästi; alkuperäisestä 7 000 tonnista 8 250 tonniin, kun niihin lisättiin kevlar-panssarointi 1986 mennessä.


title: Spruance-luokka

text: Vuonna 1998 seitsemän alusta, joissa ei ollut Tomahawk-ohjuksia, poistettiin aktiivikäytöstä ja asetettiin reserviin, kun Arleigh Burke -luokan AEGIS-järjestelmää käyttävät hävittäjät tulivat palvelukseen. Alukset olivat tuolloin vain 20 vuoden ikäisiä, kun laivaston alukset on yleensä poistettu käytöstä 30 vuoden palveluksen jälkeen. Alukset olivat kuitenkin kalliita ylläpitää vaatimansa suurilukuisen miehistön vuoksi ja sukellusveneentorjuntaan rajoittuneita. Viimeinen aktiivipalveluksessa ollut "USS Cushing" poistettiin käytöstä syyskuussa 2005. Suurin osa aluksista upotettiin laivaston harjoituksissa.


title: Spruance-luokka

text: "USS Paul F. Foster" (DD-964) muutettiin kauko-ohjattavaksi harjoitusmaalia perässään vetäväksi ja sitä suojaavaksi Self Defense Test Shipiksi.


title: Pohjoinen suurpiiri

text: Pohjoinen suurpiiri () on yksi Helsingin seitsemästä suurpiiristä. Pohjoista suurpiiriä kutsutaan myös Pohjois-Helsingiksi.


title: Pohjoinen suurpiiri

text: Pohjoinen suurpiiri jakautuu viiteen peruspiiriin, jotka ovat Maunula, Länsi-Pakila, Tuomarinkylä, Oulunkylä ja Itä-Pakila.


title: Nord-Hålogalandin hiippakunta

text: Nord-Hålogaland on Norjan kirkkoon kuuluva hiippakunta. Siihen kuuluvat Tromssan lääni, Finnmarkin lääni ja Huippuvuoret. Piispanistuin on Tromssassa, ja piispana on vuodesta 2014 lähtien ollut Olav Øygard. Tuomiokirkkona toimii Tromssan tuomiokirkko.


title: Nord-Hålogalandin hiippakunta

text: Nord-Norge erotettiin Nidarosin hiippakunnasta itsenäiseksi hiippakunnakseen vuonna 1804 (virallisesti vuonna 1844). Se oli aluksi nimeltään "Tromsø Stift", mutta nimeksi vaihtui "Hålogaland bispedømme" vuonna 1918. Kun Huippuvuoret annettiin Norjalle vuonna 1920 se liitettiin myös osaksi hiippakuntaa.


title: Nord-Hålogalandin hiippakunta

text: Hiippakunta jaettiin Nord-Hålogalandiksi ja Sør-Hålogalandiksi vuonna 1952.


title: Nord-Hålogalandin hiippakunta

text: Hiippakunta jakautuu yhdeksään rovastikuntaan, jotka puolestaan jakautuvat 64 seurakuntaan.


title: Ralph Enckell

text: Carl Fredrik Ralph Alexander Enckell (13. toukokuuta 1913 Helsinki – 18. toukokuuta 2001 Helsinki) oli suomalainen diplomaatti.


title: Ralph Enckell

text: Enckell toimi ulkoministeriön palveluksessa vuodesta 1934 alkaen. Hän oli lähetystösihteerinä Tukholmassa vuosina 1944–1945, Pariisissa 1945–1950 ja Moskovassa 1950–1954 sekä ulkoministeriön poliittisen osaston päällikkönä vuosina 1955–1959. Enckell palveli Suomen pysyvänä edustajana Yhdistyneissä kansakunnissa 1959–1965, suurlähettiläänä Tukholmassa 1965–1969, OECD-edustustossa Pariisissa 1969–1976, edelleen Suomen edustustossa Pariisissa sekä samalla Unescossa 1972–1976 ja Varsovassa 1976–1980. Enckellin seuraaja ulkoministeriön poliittisen osaston päällikkönä, YK-suurlähettiläänä ja Tukholman-suurlähettiläänä oli Max Jakobson.


title: Ralph Enckell

text: Ralph Enckell sai erikoislähettilään ja täysivaltaisen ministerin arvonimen vuonna 1957 ja hänet vihittiin valtiotieteen kunniatohtoriksi Turun yliopistossa 1970. Hänen poikkeukselliset ansionsa diplomaattina palkittiin Suomen Leijonan ritarikunnan suurristillä 1978.


title: Ralph Enckell

text: Enckell tunnettiin diplomaattikunnan piirissä värikkäänä persoonana. Kun Vietnamin sotaa näkyvästi arvostellut Ruotsin opetusministeri, myöhempi pääministeri Olof Palme tuomitsi Tšekkoslovakian miehityksen vuonna 1968, Enckell luonnehti sarkastisesti puolueettomuuspolitiikan eroa Suomen ja Ruotsin välillä: ”Suomi pyrkii hoitamaan suhteensa sekä itään että länteen yhtä hyvin, Ruotsi yhtä huonosti.” Enckellin sanat kantautuivat luonnollisesti aikanaan Palmen korviin, ja tämä pahoitti niistä syvästi mielensä. Ilkka Pastisen mukaan Enckell oli luonteeltaan temperamenttinen ja vaativa, korostuneen isänmaallinen sekä monien alaistensa pelkäämä esimies.


title: Ralph Enckell

text: Enckell näytteli salanimellä "Ilmari Mänty" pääosaa Nyrki Tapiovaaran ohjaamassa elokuvassa "Varastettu kuolema" vuonna 1938. Se jäi kuitenkin hänen ainoaksi elokuvaroolikseen.


title: Ralph Enckell

text: Hän oli avioliitossa kaksi kertaa: vuosina 1936–1948 Marie-Christine Söderhjelmin ja vuodesta 1949 kuolemaansa saakka Laura Virkkusen (vuoteen 1935 Snellman) kanssa. Laura Enckellin vanhemmat olivat Jean Sibeliuksen tytär, näyttelijä Ruth Snellman ja näyttelijä Jussi Snellman. Akateemikko Rabbe Enckell oli Ralph Enckellin isän pikkuserkku.


title: Ralph Enckell

text: Äidinkielensä ruotsin ohella Enckell hallitsi täydellisesti suomen, englannin, ranskan ja venäjän. Hänen kielitaitonsa oli suurelta osin jo lapsuuskodin perua: hänen isänsä Carl Enckell oli suomenruotsalainen diplomaatti-ministeri ja äitinsä englantilainen Lucy Marie Frieda Agathe Margareta Ponsonby-Lyons.


title: Ralph Enckell

text: Isän toimiessa 1920-luvulla Suomen lähettiläänä Pariisissa hän oli käynyt ranskalaista koulua. Työskennellessään itse 1950-luvulla Suomen Moskovan-suurlähetystössä Enckell opiskeli perusteellisesti venäjän. Ralph oli kenraaliluutnantti Oscar Enckellin veljenpoika.


title: Ralph Enckell

text: Vuonna 2013, jolloin oli tullut kuluneeksi sata vuotta Ralph Enckellin syntymästä, julkaistiin Markku Reimaan kirjoittama elämäkerta "Diplomatian taikuri".


title: Sør-Hålogalandin hiippakunta

text: Sør-Hålogaland on Norjan kirkon hiippakunta. Siihen kuuluu Nordland. piispanistuin sijaitsee Bodøssa, ja piispana on vuodesta 2015 toiminut Ann-Helen Fjeldstad Jusnes.


title: Sør-Hålogalandin hiippakunta

text: Sør-Hålogaland erotettiin "Hålogalandin hiippakunnasta" 1952, jolloin muodostui myös Nord-Hålogalandin hiippakunta.


title: Sør-Hålogalandin hiippakunta

text: Hiippakunta jakautuu kahdeksaan rovastikuntaan, jotka puolestaan jakautuvat 86 seurakuntaan.


title: Collan

text: Collan voi tarkoittaa ainakin seuraavia:


title: Jenaer Philharmonie

text: Jenaer Philharmonie on Jenassa, Saksassa toimiva vuonna 1934 perustettu sinfoniaorkesteri. Sen yhteydessä toimivat myös kuorot Philharmonischer Chor Jena, Knabenchor der Jenaer Philharmonie ja Jenaer Madrigalkreis. Orkesterin aiempiin musiikillisiin johtajiin on lukeutunut muiden muassa Andrei Boreiko (1998–2003). Vuonna 2003 orkesterin johtoon nousi australialainen Nicholas Milton.


title: Keskiajan keittiö

text: Keskiajan keittiö tarkoittaa keskiaikaista eurooppalaista ruokakulttuuria noin 500-luvulta 1400-luvulle. Lähteiden saatavuuden vuoksi sen tietämys painottuu myöhäiskeskiajalle. Euroopan ruokapöytiin kuuluivat tuolloin yhtäältä ylimysten ja porvariston monipuoliset liha-, lintu- ja kalaherkut sekä eksoottiset mausteet, ja toisaalta köyhän väen kasvis- ja viljapohjainen ruokavalio. Ruoka oli keskiajan ihmisille tärkeä asia niin nautinnon, selviytymisen, uskonnon, terveyden kuin yhteisöllisen aseman korostamisenkin kannalta.


title: Keskiajan keittiö

text: Keskiajalla tunnettiin jo useimmat nykyajankin eurooppalaisen keittiön ainesosat, mutta vasta myöhemmin Eurooppaan tuodut peruna, tomaatti, paprikat, kalkkuna, kaakao ja kahvi eivät kuuluneet vielä tuon ajan ruokavalioon. Myös ruoanvalmistusmenetelmät olivat jo keskiajalla melko nykyisenkaltaiset. Uskonnolla oli nykyistä suurempi merkitys ihmisten ruokavalioihin, ja myös ajan terveyskäsitykset vaikuttivat ruokakulttuuriin, tosin nykyisestä usein poikkeavalla tavalla.


title: Keskiajan keittiö

text: Keskiajalla yhteiskuntaluokkien erot olivat suuret, mikä heijastui myös ruokapöytään. Alemmat luokat söivät yksinkertaisesti kasvis-, vilja- ja maitotuotteita sekä palkokasveja. Ylemmät luokat saivat nauttiakseen lihaa ja munia, ja ylelliset juhla-ateriat olivat tavallisia. Talonpoikien ruoka oli melko korkealaatuista etenkin hyvinä aikoina, mutta pula-aikoina rikkaimpien ja köyhimpien yhteiskuntaluokkien välinen kuilu syveni. Yläluokkien ruokakulttuurit olivat melko yhtenäiset kautta Euroopan, ja samat herkut tunnettiin joka maassa.


title: Keskiajan keittiö

text: Suurten ruokakestien järjestäminen oli tärkeä osa yläluokkaista asemaa, sillä sen kautta osoitettiin yhtäältä lähimmäisenrakkautta ja toisaalta omaa mahtia. Pohjois-Italiassa ruokamenot paisuivat lopulta niin suuriksi, että tuhlauksen rajoittamiseksi säädettiin erillisiä lakeja, joita tosin rikottiin surutta. Myös alemmat sosiaaliluokat järjestivät juhliaan, jolloin herkuteltiin pitopöytien äärellä esimerkiksi sadonkorjuun kunniaksi.


title: Keskiajan keittiö

text: Talonpoikien ja käsityöläisten kodeissa keittiö ja ruokailutila olivat samassa huoneessa; yläluokalla oli erillinen keittiö, joka sijaitsi palovaaran vuoksi mahdollisimman kaukana oleskelutiloista. Pata, pannu, raastinrauta, mortteli, survin, siivilä, kauhat ja veitset olivat tärkeitä keittiövälineitä.


title: Keskiajan keittiö

text: Keskiajalla oli tavallista syödä kaksi ateriaa päivässä, osin siksi että pitkin päivää syömistä pidettiin eläimellisenä. Pääateria syötiin varhaiskeskiajalla jo puolilta päivin ja illallinen hämärän saavuttua. Aamiaista ei pidetty tärkeänä ateriana. Ajan myötä yläluokan päivällisen ja illallisen ajankohta myöhenivät.


title: Keskiajan keittiö

text: Uskonnolla oli suuri vaikutus keskiajan ruokakulttuuriin: kirkon määräämiä lukuisia paastoaikoja oli noudatettava, eikä lihaa ja eläinperäisiä tuotteita saanut paaston aikana nauttia. Kalansyönti yleistyi Euroopassa keskiajalla kristinuskon leviämisen ja katolisen kirkon valvonnan kasvamisen myötä, sillä kalaa sai paaston aikana syödä.


title: Keskiajan keittiö

text: Galenoslaiseen humoraalioppiin perustunut sairauskäsitys määritteli keskiaikaisen käsityksen ruoan merkityksestä terveydelle. Sairauden vaivatessa potilaan tuli nauttia aineita, joilla oli päinvastaisia ominaisuuksia kuin sairauden aiheuttajalla; erityyppisiin sairauksiin määrättiin näin erilaisia ruokia hoidoksi. Terveysoppineet suosittelivat myös muun muassa säännöllistä ruokarytmiä, välipalojen välttämistä ja ruokavalion mukauttamista vuodenaikoihin. Humoraaliopin mukaan yksilön tuli nauttia sellaisia ruokia, joiden ominaislaatu muistutti hänen omaansa. Myös ruoanvalmistustavat perustuivat usein siihen, miten ne vaikuttivat ruoan humoraaliin. Kosteat ruoka-aineet valmistettiin siksi usein paistamalla tai ilmalla kypsentämällä ja kuivat keittämällä tai höyryttämällä.


title: Keskiajan keittiö

text: Pilaantuneen ruoan myymisestä säädettiin ankarat rangaistukset monissa maissa, ja ruoka-aineiden sekä myyntiaikojen valvonta saattoi olla tarkkaa.


title: Keskiajan keittiö

text: Keskiajalla mausteiden käyttö monipuolistui aikaa edeltäneeseen Rooman valtakunnan ruokakulttuuriin nähden. Keittokirjoja tehtiin paljon 1300-lukuun mennessä, ja keskiajan ruokakulttuuri erkani entisestään antiikin ajan ruokakulttuurista. Ruokakulttuurin kehityksen kannalta tärkeitä kaupunkeja olivat vauraat Pariisi sekä Pohjois- ja Keski-Italian suuret kaupungit.


title: Keskiajan keittiö

text: Keskiajan loppuun mennessä käytössä olivat jo samat ruoan perusvalmistusmenetelmät ja melko samat ruoka-aineet kuin nykyisinkin, lukuun ottamatta esimerkiksi perunaa, tomaattia, paprikoita, kalkkunaa ja kaakaota, joita ei vielä Euroopassa tunnettu. Mausteiden käyttö oli keskiajalla nykyistä monipuolisempaa ja runsaampaa.


title: Keskiajan keittiö

text: Keskiajalla suosittiin kypsennettyä ja pilkottua tai jauhettua ruokaa. Alemmat luokat yleensä keittivät ruokansa tai joskus paistoivat pannussa. Yläluokan jäsenet ja kaupunkilaiset suosivat myös parilointia, paahtamista ja vartaassa paistamista, ja he myös yhdistelivät ruoanvalmistustapoja. Keitto- ja paistorasvana käytettiin sianrasvaa ja oliiviöljyä. Veden tuli olla aina kirkasta, sillä muunlainen vesi oli usein saastunutta. Sideaineena ei käytetty vehnäjauhoa tai maitotuotteita, vaan vaalean leivän sisustaa, munia, jauhettuja manteleita tai riisijauhoa. Happamia makuja arvostettiin yleisesti, mutta suolaisuus ei korostunut. Etelä-Euroopassa käytettiin ruoanlaitossa paljon viiniä ja pohjoisemmassa olutta.


title: Keskiajan keittiö

text: Pohjoisafrikkalaiset islaminuskoiset maurit hallitsivat Espanjaa eli Al-Andalusia vuosina 711–1492. He toivat paljon arabialaisia sekä pohjoisafrikkalaisia berberivaikutteita Espanjan keittiöön ja sitä kautta koko Eurooppaan. Arabit toivat Espanjaan monia uusia kasveja, kuten sokeriruo’on, pinaatin, munakoison ja mintun, sekä itämaisia mausteita, kuten kanelin, juustokuminan, sahramin ja muskottipähkinän. He aloittivat Espanjassa riisinviljelyn, mistä se levisi muuallekin Eurooppaan. Jotkin nykyisen Välimeren keittiön leimallisista ruoanvalmistusmenetelmistä ovat peräisin maureilta, kuten kypsentäminen suuressa savipadassa ja puulämmitteisessä uunissa sekä lihavartaiden marinoiminen ja grillaaminen hiilillä. Moni espanjalaisten nykyinen makea ruoka on peräisin maureilta. Tunnetuimpia maurien ruokalajeja on lehtevä kyyhkyspiirakka "pastel", ja myös "paellan" juuret ovat berberien kuskusissa.


title: Keskiajan keittiö

text: Vilja oli keskiajan perusruokaa, ja tavallinen kansa sai siitä 90 prosenttia päivittäisestä ravinnontarpeestaan. Spelttivehnä oli erityisen suosittua, Pohjolaa lukuun ottamatta. Alemmat luokat söivät paljon etenkin puuroja, vellejä ja leipää. Ylempien luokkien vilja oli valkoista, jota lääkäritkin tuolloin suosittelivat. Italiassa tunnettiin jo keskiajalla pasta, ravioli ja lasagne, joskaan tomaatti ei vielä ollut käytössä. Riisinviljely aloitettiin Euroopassa 1400-luvulla. Rukiin sienitauti torajyvä aiheutti keskiajalla useita laajoja epidemioita, joissa saattoi kuolla jopa 40 000 ihmistä.


title: Keskiajan keittiö

text: Kasvikset olivat etenkin tavallisen kansan ruokaa, sillä vauraampi väki sai syödäkseen lihaa paastojen välillä. Suosittua kasvisruokaa olivat keitot. Suosittuja kasviksia olivat etenkin sipulit, pavut ja kaali. Nykyisestä poiketen myös nauris, palsternakka ja nokkonen olivat yleistä ruokaa. Toisaalta perunaa, munakoisoa, maa-artisokkaa, tomaattia, paprikaa ja vihreitä papuja ei vielä tunnettu. Etenkin hansakauppa edisti vihannesten saatavuutta. Ehdotonta kasvisruokavaliota ei juurikaan harjoitettu, paitsi köyhyyden pakottamana tai uskonlahkoissa. Tunnetuimpia kasvissyöjiä keskiajalla oli yleisnero Leonardo da Vinci.


title: Keskiajan keittiö

text: Liha oli keskiajalla varsinkin juhlaruokaa. Kaikenlaisten kotieläinten lihaa ja riistalihaa syötiin keskiajalla paljon, etenkin sikaa, vaikka kristinuskon paastomääräykset rajoittivatkin punaisen lihan syöntiä. Kotilinnuista tunnettiin kalkkunaa lukuun ottamatta lähes kaikki nykyiset lajit. Koko eläin käytettiin keskiajalla tarkasti hyväksi kaikkia sisäelimiä myöten. Makkarat olivat jo tuolloin suosittuja lihajalosteita, sillä niissä lihan säilyvyys parani. Keskiaikaiset keittokirjat neuvoivat yleensä valmistamaan lihan täysin kypsäksi. Pohjolassa syksyn lihat säilöttiin talveksi suolaamalla ja savustamalla ja kala sekä riista kuivaamalla. Kalaa ei pidetty erityisen terveellisenä, mutta sitä syötiin paljon etenkin paaston aikana. Kaloja säilöttiin etenkin kuivattamalla ja hapattamalla; keskiajan lopulla myös suolaamalla.


title: Keskiajan keittiö

text: Kastikkeita käytettiin keskiajalla runsaasti, ja niitä valmistettiin monenlaisia eri ruokiin. Mausteita ja yrttejä käytettiin runsaammin kuin nykyisin. Pippuri oli tärkein tuontimauste jo antiikin Rooman ajoista lähtien, ja keskiajan lopulla inkivääri nousi hyvin suosituksi. Yläluokka käytti paljon sahramia, mausteista kalleinta. Suola oli tärkeä sekä mausteena että etenkin säilöntäaineena. Yrttejä käytettiin sekä mausteina että lääkkeinä. Sokeri yleistyi Euroopan kaupungeissa 1300-luvulta alkaen, ja sitä pidettiin turvallisena ja terveyttä edistävänä aineena. Myös hunaja oli suosittu makeutusaine.


title: Keskiajan keittiö

text: Eläinmaitoa oli keskiajalla vaikea jäähdyttää, joten se käytettiin heti ruoanlaittoon tai siitä tehtiin suolattuja tuotteita kuten etenkin juustoja. Juomana se oli tarkoitettu lähinnä lapsille tai heikkokuntoisille, mutta samalla sitä pidettiin yleisesti terveellisenä.


title: Keskiajan keittiö

text: Kananmunia käytettiin monipuolisesti sellaisinaan ja esimerkiksi saostajana, sideaineena tai juustojen teossa.


title: Keskiajan keittiö

text: Keskiajalla ei tunnettu vielä monia nykyisin suosittuja suklaasta tai vaniljasta tehtyjä jälkiruokia. Makeat herkut, kuten vanukkaat, hyytelö, leivonnaiset ja vohvelit, olivat silti suosittuja. Etenkin luostarit valmistivat paljon leivonnaisia, ja niitä jaettiin kirkkojen oviaukoissa ja uskonnollisissa juhlissa.


title: Keskiajan keittiö

text: Hedelmiä syötiin paljon, mutta säilömisen vaikeuden vuoksi niitä käytettiin sesonkien mukaan, tai ne kuivattiin. Köyhät söivät etenkin omenoita ja päärynöitä. Pähkinöistä tärkein oli monikäyttöinen manteli, josta tehtiin esimerkiksi paastopäiviksi mantelimaitotuotteita.